
הכנסת העשרים
מושב שני
<פרוטוקול מס' 165>
מישיבת ועדת החוקה, חוק ומשפט
יום רביעי, י"ג באדר ב התשע"ו (23 במרץ 2016), שעה 9:00
<סדר היום:>
<הצעת חוק להעמקת גביית המסים והגברת האכיפה (אמצעים לאכיפת תשלום מסים) (תיקוני חקיקה), התשע"ה-2015 (כ/953) – הכנה לקריאה שנייה ושלישית>
נכחו:

<חברי הוועדה:> 
ניסן סלומינסקי – היו"ר
זאב בנימין בגין

ענת ברקו

יעל גרמן

אורי מקלב

רויטל סויד

אוסאמה סעדי

חברי הכנסת:
משה גפני

מנואל טרכטנברג
רועי פולקמן

<מוזמנים:> 
	משה אשר
	–
	מנהל רשות המיסים, משרד האוצר

	ערן מנשה יעקב
	–
	ס. ממונה מח' כלכלית- ר. מיסים, משרד האוצר

	גיא גולדמן
	–
	עוזר ליועמ"ש ר"מ, משרד האוצר

	עידית זרחיה
	–
	דוברת ראש המסים, משרד האוצר

	דורון סמיש
	–
	רפרנט ממשל ומינהל באג"ת, משרד האוצר

	ניר אמסל
	–
	רפרנט א' תקציבים ממשל ומנהל, משרד האוצר

	יוסף חיים זינגר
	–
	משפטן, ייעוץ וחקיקה, משרד המשפטים

	שמעון בן שושן 
	–
	רמ"ד מטה אכיפה כלכלית באח"מ , המשרד לביטחון הפנים

	ג'ק בלנגה
	–
	יו"ר ועדת המסים, לשכת רואי החשבון בישראל

	רעיה חיה קידר
	–
	חברה בוועדת מסים, לשכת רואי החשבון בישראל

	יובל כהן
	–
	רו"ח, איגוד הבנקים בישראל

	לבנת קופרשטיין דאש
	–
	עו"ד, איגוד הבנקים בישראל

	איתן קידרון
	–
	סטודנט באוניברסיטת ת"א


לרשימת השדלנים שנכחו בדיון – ראו בקישור זה.

<ייעוץ משפטי: >
אלעזר שטרן
<מנהל/ת הוועדה:>
אסף פרידמן
<רישום פרלמנטרי:>
ירון קוונשטוק
<הצעת חוק להעמקת גביית המסים והגברת האכיפה (אמצעים לאכיפת תשלום מסים) (תיקוני חקיקה), התשע"ה-2015 (כ/953) – הכנה לקריאה שנייה ושלישית>
<היו"ר ניסן סלומינסקי:>
בוקר טוב. אני רוצה לברך בברכת בוקר טוב את חברי חברי הכנסת, את אנשי הממלכה, את לשכת רואי החשבון ועורכי-הדין, כרגע אתה מייצג בטח את שניהם.

<ג'ק בלנגה:>
את שלושתם. יש עוד לשכה. את יועצי המס גם.
<היו"ר ניסן סלומינסקי:>
אה, את יועצי המס אתה גם מייצג? טוב.

<ג'ק בלנגה:>
אז אני מצביע שלוש פעמים.

<היו"ר ניסן סלומינסקי:>
בסדר. ואני רוצה לברך גם את הסטודנטים למשפטים מאוניברסיטת תל-אביב. שנה ראשונה אתם? אז פעם הקודמת היו שנה שנייה? לפני יומיים היו אצלנו. אוקיי, אז ברוכים הבאים. ונראה, אם יהיה לנו זמן, אז גם נסביר לכם על החוק עצמו. ואם לא, תנסו להשתלב בנושא.
טוב, אנחנו עוסקים בחוק בפקודת מס הכנסה, ומבחינתנו הסעיף הזה נקרא העמקת הגבייה, לצורך העניין. ואנחנו באמצע הקריאה. לא נצביע היום, אנחנו משתדלים היום רק לגמור את הקריאה, ואחר כך תצטרך להיות החלטה מה שנקרא קואליציונית, איך ממשיכים הלאה.
<יעל גרמן (יש עתיד):>
אתה לא רוצה לקיים דיון עקרוני על - - -
<היו"ר ניסן סלומינסקי:>
כבר קיימנו על זה הרבה דיונים עקרוניים. הרבה.

<יעל גרמן (יש עתיד):>
בסדר.
<היו"ר ניסן סלומינסקי:>
אבל תראי כבר בסעיפים, אם תישארי, אראה לך.

<יעל גרמן (יש עתיד):>
שינוי.
<היו"ר ניסן סלומינסקי:>
כל החוק הזה, חצי ממנו כבר נזרק, החצי הראשון נזרק לגמרי, כל מה שקשור ל - - - 
<יעל גרמן (יש עתיד):>
אני יכולה לקבל את הנוסח, אם ככה, המעודכן.
<היו"ר ניסן סלומינסקי:>
כן, יש לך את הנוסח. תראי שהחצי הראשון כולו מחוק מה שנקרא. החצי השני עוד מעט נגיע, ותראי את התחנות בדרך ששמנו כדי להקל. אוקיי, תמשיך, אלעזר.
<אלעזר שטרן:>
לא, החוק שלהם, שהם יקריאו.

<היו"ר ניסן סלומינסקי:>
סליחה. מי המקריא אצלכם? אז יאללה, קדימה.
<גיא גולדמן:>
אוקיי. בדיון הקודם קראנו את סעיף קטן (ד) לגבי הנתונים שיופיעו בתשובה לשאילתה.

<היו"ר ניסן סלומינסקי:>
כן, עכשיו תקרא את (ה).

<גיא גולדמן:>
	
	(ה)    לא ידרוש המנהל מידע כאמור בסעיף קטן (ב) אלא אם כן יש לו יסוד סביר להניח כי הלקוחות שבקבוצה, או נהנה בחשבונותיהם, הפרו הוראה מהוראות חוקי המס, באופן שיש בו כדי לפגוע בגביית מס בהיקף שאינו מבוטל ׁ(להלן – יסוד סביר להעלמת מס), המבוסס על אחד או יותר מן הסממנים האלה:

	
	
	(1) בחשבונות הלקוחות הופקדו סכום או סכומים בהיקף, באופן או בתדירות המקיימים יסוד סביר להעלמת מס, או שזהות המפקיד מקיימת יסוד סביר להעלמת מס;

	
	
	(2) מחשבונות הלקוחות נמשכו או הועברו סכום או סכומים בהיקף, באופן או בתדירות המקיימים יסוד סביר להעלמת מס, או שזהות מי שהסכומים נמשכו או הועברו אליו מקיימת יסוד סביר להעלמת מס;

	
	
	(3) באחד או יותר מחשבונות הלקוחות יש יתרות בהיקף בלתי סביר לגביהם;

	
	
	(4) בחשבונות הלקוחות בוצעה פעילות המקיימת יסוד סביר להעלמת מס, לרבות פעילות עסקית בחשבון פרטי ופעילות במדינת חוץ;

	
	לעניין זה, "חוקי המס" – פקודה זו, חוק מס ערך מוסף, חוק מיסוי מקרקעין


<היו"ר ניסן סלומינסקי:>
אתה רוצה להסביר את זה?
<גיא גולדמן:>
כן. פה מדובר בעצם על הסממנים לפיה תיבנה שתוגש לגוף הפיננסי. זאת אומרת, לא יכולים סתם כך לאפיין קבוצה, אלא זאת קבוצה שחייבת להיות מבוססת על המאפיינים שהם יסוד להפרת חוקי המס, להעלמות מיסים. אם מדובר בסכום או סכומים משמעותיים, עם העברות כספים לחשבון פרטי, לחשבונות בחו"ל. החוק מגביל את האפשרות לבנות את השאילתה הזאת. זאת לא תהיה סתם - - -
<היו"ר ניסן סלומינסקי:>
הגדרתם לעצמכם מה זה נקרא משמעותי?
<גיא גולדמן:>
בסופו של דבר לא יהיה ניתן להוציא שומה על העלמה של פחות מ-100,000 שקל הכנסות. בסופו של דבר.
<אלעזר שטרן:>
אבל זה בשלב הבא.
<גיא גולדמן:>
נכון, זה בשלב הבא.

<אלעזר שטרן:>
לא, היושב-ראש שאל על השלב הזה. אתם מדברים על השלב של השימוש במידע. אתם מתעסקים בשאלה של עצם הוצאת הדרישה, לא של מה עושים עם המידע שכבר הגיע - - - שני שלבים שונים.
<היו"ר ניסן סלומינסקי:>
למה הדרישה שלכם צריכה לכוון? לאיזה כיוון? לאיזה גובה?
<גיא גולדמן:>
שוב, זה גם אינטרס של הוועדה של הרשות לא לבדוק סכומים נמוכים, סכומים שהם אינם משמעותיים, סתם לבזבז את המשאבים ולהטריח שלא לצורך. אתה גם לא רוצה להיטפל לאנשים על פעילות שאינה משמעותית. המטרה היא לתפוס איפה שנמצא הכסף בסכומים משמעותיים.
<היו"ר ניסן סלומינסקי:>
כן, אבל ידעתם להגדיר לעצמכם קודם כול. כרגע אני לא מדבר על החוק – לעצמכם. לאיזה גובה אתם מכוונים?
<משה אשר:>
תראה, בסופו של דבר נרצה לטפל בסכומים שהם למעלה מ-100,000 שקל. זה מה שנרצה לקבל.

<היו"ר ניסן סלומינסקי:>
זאת אומרת, 100,000 שקל שחשוד עליכם ש - - -

<משה אשר:>
שחשודים בכל מיני – שנמצא בחשבונות. אז אלה הדברים שאנחנו רוצים לטפל בהם. גם כמו שאמרתי, הגענו לוועדה בעיקר - - - 
<זאב בנימין בגין (הליכוד):>
לא, לא הבנתי מה זה חשודים בכל מיני.

<היו"ר ניסן סלומינסקי:>
רק שנייה. אתה לא אומר לי שכל מי שיש לו - - - 

<זאב בנימין בגין (הליכוד):>
100,000 שקל השמטה?

<משה אשר:>
כן.

<זאב בנימין בגין (הליכוד):>
העלמה של 100,000?

<אלעזר שטרן:>
כלומר 40,000 שקל מס?

<משה אשר:>
לא מס, השמטה. אתה צריך לעשות, אתה לא יודע. עכשיו, זה הולך לבדיקה.

<אלעזר שטרן:>
מקסימום 40,000 שקל מס.
<היו"ר ניסן סלומינסקי:>
בוא נאמר כך, רק שנבין. זה לא הקריטריון שבגינו אתם הולכים לבדוק אדם. נניח, אם אדם יש לו את ההשמטה של 100,000, זה לא הקריטריון עדיין שבגינו אתם הולכים לבדוק. זו הכוונה שלכם כשאתם תכינו את השאילתה, שצריכה להיות מכוונת לדברים כאלו.
<משה אשר:>
נכון.
<היו"ר ניסן סלומינסקי:>
אבל יכול להיות שהשאילתה בכלל תיפסל כי יחשבו שהיא עדיין לא - - - 

<משה אשר:>
נכון.

<היו"ר ניסן סלומינסקי:>
לפחות שנדע למה אתם מכוונים, באיזה רמה.
<משה אשר:>
אוקיי.

<זאב בנימין בגין (הליכוד):>
אדוני היושב-ראש, סליחה, כיוון שהזכרת את השאילתה, והיה לנו דיון קודם או שניים שבהם ניסינו - - 
<היו"ר ניסן סלומינסקי:>
נגיע עוד מעט לשאילתה.

<זאב בנימין בגין (הליכוד):>
- - ניסינו לאמוד מהו המספר של האנשים שלגביהם תישאל שאילתה, גם אם הם רובם ככולם תמימים. עשינו ניסיון משלנו לאמוד, על-פי הנתונים המעטים שהיו לנו. הבנתי מהאוצר שהם נענו לאתגר ויש להם או הכינו אומדנים כאלה או אומדן כזה, אז אני מציע שנשמע אותם מתישהו.
<היו"ר ניסן סלומינסקי:>
טוב, אם יהיה לכם, נשמע. אבל בוא נתקדם, כשנגיע גם לשאילתות, אז אחר כך אם יש לכם אומדנים.

<זאב בנימין בגין (הליכוד):>
לא, אתם לא יודעים על האומדן הזה?

<היו"ר ניסן סלומינסקי:>
לא, על המנגנון של השאילתה.

<זאב בנימין בגין (הליכוד):>
דורון, עכשיו מסרתי לוועדה שנעניתם לאתגר ויש לכם אומדן של האנשים שיעלו בכל שאילתה. לא, כי החברים מופתעים.
<משה אשר:>
לא, אנחנו מדברים באומדנים, אתה יודע, זה לא מדע מדויק. כמה יצא בסוף מהחוק הזה?
<זאב בנימין בגין (הליכוד):>
אנחנו מדברים על אומדן, לא על מדע מדויק.
<משה אשר:>
אוקיי. אנחנו מעריכים שבחשבונות הבנקים, מהניסיון שלנו: מהניסיון של החקירות, מהניסיון של השאילתות שאנחנו עושים ברמה ספציפית, מהחשדות שעולים, בסופו של דבר יש מיליארדים של שקלים שנמצאים במערכת הבנקאית. יש מיליארדים של שקלים. אוקיי?
לפני כשנתיים, כשטיפלנו בהבאה של החוק הקודם, שעבר באמת פה, בנושא של חוק איסור הלבנת הון, אז דווח לנו מהרשות לאיסור הלבנת הון, שהם מזהים – לא יכלו אז להעביר את המידע, אם החוק החדש הזה עובר בקריאה שנייה ושלישית אז כבר אפשר להעביר את המידע, אבל זה בהקשרים פליליים, כבדים וכדומה – הם מזהים תנועות הון לא מוסברות של מיליארדים בתחום המס, שכנראה שמדובר בהעלמת מס.
ואנחנו גם כן מהחקירות שלנו רואים שחלק לא מבוטל מהכסף, מההון השחור המשמעותי הגדול באמת מנותב לחשבונות בנקאיים, ובגדול זה לא לחשבונות עסקיים אלא יותר לחשבונות עסקיים אלא יותר לחשבונות פרטיים או חשבונות צדדיים שיש בהם ייפויי כוח וכדומה. דרך אגב, גם ל"צ'יינג'ים". גם ל"צ'יינג'ים" אבל גם למערכת הזאת.
<זאב בנימין בגין (הליכוד):>
אל תגיד "צ'יינג'ים", כי יש לכם עוד תקנות שלא הגעתם אליהן ב"צ'יינג'ים", אז לא כדאי.

<משה אשר:>
לא, אתה שואל איפה ההון הזה נמצא, במערכת הפיננסית.

<זאב בנימין בגין (הליכוד):>
לא שאלתי איפה ההון נמצא.
<משה אשר:>
אוקיי. עכשיו, אנחנו אומרים: אם אנחנו, מתוך המיליארדים שנמצאים בתוך המערכת הבנקאית, באמצעות השאילתה הזאת – שוב, היא תעבור הרבה מאוד, כמו שאמרנו, מסננות – נוכל למצות חלק, אפילו חלק לא הכי גדול, אבל משמעותי, נוכל להפיק מזה גם מיסים בהיקפים גדולים.
עכשיו, שוב, השאלה אם בסופו של יום כמה מסונן בשאילתות. אם מסונן בצורה דרמטית שלא יהיה שום דבר, אז בסוף גם לא נגיע לשום דבר. אם בסופו של דבר השאילתות יהיו טובות, חכמות, ויהיו מקובלות על הצוות והיועץ המשפטי, הוא יוכל להביא יותר נתונים, ונוכל אחרי למצות מזה יותר שומות, אז נגיע אני מניח לסכומים יותר גדולים.
<זאב בנימין בגין (הליכוד):>
לא, זאת לא השאלה, משה. אני חושב שנעדרת מן הדיון הקודם, ואני חש כמי שטוען בחיטין ועונים לו בשעורין. השאלה היא זאת: כאשר תשאלו שאילתה ממוצעת, באופן ממוצע, 3-2 בשנה, כפול 10 שנים, ובין 20 ל-30 שאילתות - - -
<משה אשר:>
ב-10 שנים?
<זאב בנימין בגין (הליכוד):>
בהבשלה מלאה מלאה. על זה מדובר. וכאשר האומדן שקיבלנו הוא שהציפייה שלכם בשנה-שנתיים הראשונות היא להניב 300,000,000 שקל.
<משה אשר:>
בשנים הראשונות.
<זאב בנימין בגין (הליכוד):>
אני אומר. ובהבשלה מלאה כעבור 10 שנים - - 

<משה אשר:>
יהיו הרבה יותר.

<זאב בנימין בגין (הליכוד):>
- - עד 5 מיליארד. שאלתי הייתה והינה: כדי להניב את זאת, כמה אנשים יצטרכו, על-פי השאילתה, שרובם ככולם, על-פי הנחתי, אינם קשורים בשום עבירה, לא עוון, לא פשע ולא העלמת מס, כמה מהם יצטרכו לחשוף או יחשפו באופן פעיל את חשבונותיהם?
אז הגענו למספרים של רבבות ומאות אלפים, באומדן מאוד גס, על-פי המספרים שחשבנו שאנחנו מבינים ממה שהבאתם, מספרים מאוד גסים. והבנתי שנאמר לנו שאין אפשרות לקבל אומדן כזה, אני חושב שהראינו שיש לפחות אפשרות לקבל אומדן גס. נמסר לי בשבוע שעבר שנעניתם לאתגר, לא יודע כמה "אקסלים" זה לקח, ויש לכם אומדן כזה. אז כדאי להשוות את האומדן שלכם לאומדן שלנו.
אני רוצה רק להסביר, אם ככה, את ההקשר. ההקשר הוא זה: טענתי היא שהחוק המוצע סותר באופן בוטה את סעיף 7 לחוק כבוד האדם וחירותו: אדם זכאי לפרטיות ולצנעת חייו. עכשיו השאלה היא האם אנחנו מחוקקים חוק חדש, אם ההפרה הזאת היא מידתית ולתכלית ראויה, נכון? זו חובתנו, וחובת הייעוץ המשפטי לשמור עלינו ולשמור על האזרחים.
עכשיו, אתה שוקל בין השאר את המידתיות על-פי מספר האנשים התמימים שייפגעו, כמו בעוצר, כמו בחיפוש גופני. אז זאת התשובה שביקשנו. אם אין, אז נישאר עם האומדנים שלנו, הם לא קטנים.
<משה אשר:>
תראה, אני חושב שאתה צודק שלמעשה כל דרישת דוח, כל דרישה, היא למעשה סוג של פגיעה בחופש הפרט או בחופש הפרטיות. זה ברור, זה הבייסיק של מה שאנחנו נמצאים פה בכל ההקשרים של דיני המס. השאלה היא איך אתה מצמצם את הבעיה ואיך אתה מגדר אותה, ופה הצענו מספר מנגנונים, בין היתר לדוגמה, שהמידע שמגיע לרשות המיסים הוא מידע שסגור, הוא לא זולג לשום מקום אחר.
<זאב בנימין בגין (הליכוד):>
לא, אתה מפספס שוב פעם, משה.

<היו"ר ניסן סלומינסקי:>
לא, רגע, משה. רגע, בני, תן לי, אסביר אותך.
<זאב בנימין בגין (הליכוד):>
תן לי לנצל עוד בשאלה אחת את האפשרויות הדידקטיות שלי, ואם לא אצליח, אז אתה תנסה.
<היו"ר ניסן סלומינסקי:>
טוב.

<זאב בנימין בגין (הליכוד):>
אנחנו מדברים על השלב הבא. זו מלכתחילה, בישיבה הראשונה, הייתה הערתי, שמבחינתכם שמירה מפני פגיעה בפרטיות נוגעת לשלב ב', איך אתם מטפלים בחומר שהגיע. טענתי היא יותר יסודית. איך אנחנו מונעים מפגיעה רבתי בפרטיות של אנשים, שיבדקו אותם, ישאלו אותם מאיפה הכסף הזה. הוא יגיד: מדודה שלי. צריך להוכיח את חפותו, בניגוד למה שאנחנו מבינים בדרך כלל בחיי האזרח.
<קריאה:>
- - - 

<זאב בנימין בגין (הליכוד):>
רק שנייה, אני מסיים. לכן אני מתחיל בקומה הראשונה. שאלתי, אני מבין, שוב, שלמרות שנאמר לי שיש לכם אומדן, נרצה לבקר אותו, ולהבין מאין צומחות הרגליים ומהם המקורות, ומהן השורות באקסל שהן נתון ומהן השורות באקסל שהן מסקנה. אבל אם אין, אז אין.
<משה אשר:>
אבל אני מסביר שוב: זה תלוי מאוד באופי השאילתה שתישאל.

<זאב בנימין בגין (הליכוד):>
אני מדבר על שאילתה ממוצעת.
<משה אשר:>
אני לא יודע מה זה ממוצעת.

<זאב בנימין בגין (הליכוד):>
סליחה, משה, אני מדבר על שאילתה שכעבור חמש שנים צריכה להניב מינימום מיליארד שקל. שאילתה שצריכה להניב מיליארד שקל, 3 מיליארד שקל בשנה, לא? זה עד 5, נכון? 3 מיליארד זה פחות מ-5? שלוש שאילתות בשנה זה מיליארד בשנה בממוצע לכל שאילתה. כדי להניב את הסכומים האלה, ואתה מתחיל עם 100,000, תעשה את המכפלות ותבדוק כמה אנשים עולים בכף.
<משה אשר:>
תראה, השאילתות הן דבר מורכב. אתן לך דוגמה. לא, כדי שתבין, שכולם יבינו.
<זאב בנימין בגין (הליכוד):>
אולי היושב-ראש ינסה להסביר.

<משה אשר:>
אולי. אולי גם אני אנסה להסביר.
נניח שאתה שואל את השאילתה למערכת הבנקאית, אני רוצה לדעת כמה כספים עברו מחוץ לארץ, מחשבונות offshore לחשבונות ישראלים מעבר לסכום מסוים. ברור שאם תשים מעל 2,000,000 שקלים, תקבל אולי 20-10 חשבונות. אם תעשה רף של 100,000 שקל – תקבל יותר. אבל השאלה היא איך אתה בונה את השאילתה.
<היו"ר ניסן סלומינסקי:>
משה, אעזור לך.

<זאב בנימין בגין (הליכוד):>
משה, אני לא רוצה לספר את הסיפור על ההוא שבא לבנק, ולא רצה לחתום ולא רצה לחתום, והיא שלחה אותו למנהל. אתה יודע איך המנהל הסביר. אני לא מסביר מספיק טוב, אולי מנהל הבנק שלי יסביר יותר טוב.
<משה אשר:>
הבנק זה משהו רלוונטי, אני מבין.

<זאב בנימין בגין (הליכוד):>
כן, אתה מבין, הוא הכניס לו שתי סטירות, והיא שאלה אותו: אז איך אתה עכשיו חותם? כי המנהל מסביר יותר טוב. אדוני המנהל, אם אתה יכול להסביר. 

<היו"ר ניסן סלומינסקי:>
משה, שאילתה שאושרה, בוא ניקח שאילתה שאושרה, כמה אנשים יצטרכו לפתוח את חשבונותיהם כדי שתגיעו לסכום שאתם מתכוונים? והרי ברור, נניח אתם שואלים שאילתה, ונניח 5,000 איש עונים על השאילתה. אבל אחר כך יתברר, אחרי שתבדקו, שמתוך ה-5,000 רק 100 הם מי שאתם מחפשים.
<קריאה:>
שיפנה - - -

<היו"ר ניסן סלומינסקי:>
לא, המשמעות היא ש-4,900 איש בדקתם לחינם, כדי להגיע - -

<אלעזר שטרן:>
הפרטיות שלהם נפגעה בלי שהיה לזה - - - 

<היו"ר ניסן סלומינסקי:>
- - בדקתם אותם לחינם, נכנסתם לפרטיות, כדי להגיע ל-100 איש שאותם אתם מחפשים. 
אנחנו רוצים להבין, כי יכול להיות שאם זה קנה המידה אז יגידו: אדוני, אנחנו לא מוכנים שתפגעו בפרטיות של 4,900 איש כדי להגיע ל-100.
לעומת זאת, אם דרך השאילתה נניח יעלו רק 200 איש, שמתוכם 100 איש הם אלה שאתם מחפשים, זו פרופורציה אחרת לחלוטין. שיכול להיות שפה נגיד, אתה יודע, על 100 איש, יכול להיות ששווה לנו לפתוח, בחינם מה שנקרא, כדי למצוא את האחרים.

השאלה מה שאנחנו מנסים למצוא זה אם השאילתה היא כל כך טובה, היא צריכה להיות כזו שמינימום של אנשים כשרים ייפגעו כדי להגיע למה שאנחנו רוצים. השאלה אם יש יכולת כזאת לשאילתה, שתיתן את זה.
<זאב בנימין בגין (הליכוד):>
ושתביא מיליארד שקל.
<אלעזר שטרן:>
מנהל רשות המיסים, אני רוצה להוסיף נתון שנאמר על ידכם בדיונים הקודמים, שההערכה שלכם היא שמתוך כמה אנשים שלא יעלו בכל שאילתה, ההערכה שלכם היא ש-3%-2% מתוכם הם אלה שתתפסו אותם כמעלימי מס.
<זאב בנימין בגין (הליכוד):>
דורון, אתה - - - 

<אלעזר שטרן:>
דורון, זה דבר שאמרת במפורש.

<דורון סמיש:>
3%-2% זה התיקים שהיום נבדקים מהתיקים - - - 
<אלעזר שטרן:>
אבל אלה לא הדברים שאמרת בדיון בוועדה.

<דורון סמיש:>
זה מה שאמרתי. אם לא הובנתי או לא הבהרתי אני מתנצל על כך.
<קריאה:>
טוב, לא חשוב, דורון.

<אלעזר שטרן:>
אז אלה בדיוק הדברים שנאמרו בוועדה. עובדה שאנשים שונים הבינו את אותו דבר. ככל שזה הנתון, זה אומר ש-98%-97% מהאנשים שיעלו בשאילתה, וכמה אנשים שלא היו בשאילתה, המשמעות היא שאלה אנשים שאין להם פוטנציאל, שאתם מעריכים שלא יהיה.

<דורון סמיש:>
אנחנו מניחים שזה יהיה.

<אלעזר שטרן:>
השאלה מה היסוד סביר שמעלה מבחינת האחוזים של האפשרות של לתפוס את האנשים שעלו בשאילתה.

<היו"ר ניסן סלומינסקי:>
תראה, יכול להיות, רק שנייה, נחזור לדוגמה הישנה שלנו.

<זאב בנימין בגין (הליכוד):>
עוד פעם איי-קיימן יגיעו.

<היו"ר ניסן סלומינסקי:>
כן. נניח.

<זאב בנימין בגין (הליכוד):>
אנחנו מגוונים לאיי הבתולה גם כן.

<היו"ר ניסן סלומינסקי:>
כן, אמרו לנו, יש גם איי - - - 

<זאב בנימין בגין (הליכוד):>
לא, כמה אפשר קיימן?

<משה אשר:>
ברבדוס גם יש שמה.
<היו"ר ניסן סלומינסקי:>
זהו, הם כתבו אלינו ואמרו, נפגעו מזה שאנחנו לא מזכירים אותם, וזה פוגע בהם, בהכנסות שלהם. אז נניח שאילתה מהסוג כמה כספים עברו לאיים האלו – לא חשוב, לאותם סוגים – נניח, יכול להיות שזה פוטנציאל שתקבל, אבל כמובן תשימו החל מסכום של סתם 100,000, הרי לא תשימו אם מישהו העביר 1,000 שקל. נניח. 
זה פוטנציאל שאומר שיכול להיות שתקבלו 1,000 שמות, שמתוכם 600 אנשים הם באמת חשודים. אתה יודע, אז אנחנו עושים שיקול ואומרים: 1,000, שמתוכם 600 הם באמת ברי הכי, יש פגיעה בפרטיות אבל שווה. 
אבל לעומת זאת, יכול להיות שתהיה שאילתה שתוציא לך 10,000 איש, נניח, מכל הבנקים, אבל שמתוכם בסופו של דבר יהיו 100 איש רלוונטיים.
<ג'ק בלנגה:>
במקרה הטוב.

<היו"ר ניסן סלומינסקי:>
זאת אומרת, שב-10,000 איש, אז 9,900 איש נבדקו לחינם, הכוונה נכנסו לפרטיות שלהם. זו פרופורציה שאנחנו אומרים: שמע, אם זו הפרופורציה, אז בוא נעזוב את זה, נחפש דרך אחרת.
לכן השאלה שלנו זה אם יש יכולת להציג שאילתות כאלו, שהבדיקה אני אומר – כמובן אחר כך זה צריך להניב את הסכומים שדיברנו, אבל קודם כול אני מדבר על הפתיחה ראשונה – אם 1% מהאנשים רק הם רלוונטיים, ו-99% לא, ונניח מדובר כאן במסות גדולות, אז יכול להיות שאנחנו אומרים: שמע, אני לא מוכן שתפתח ל-9,900 איש חשבונות ותחדור אליהם, כדי בסוף להגיע ל-100 איש.
אבל אם אתה צריך לפתוח ל-200 איש, ומתוכם תקבל 120 איש טובים, נגיד: שמע, זה שווה.

<ענת ברקו (הליכוד):>
מה הרף? נקבע רף?
<היו"ר ניסן סלומינסקי:>
לא. רק רגע. זו השאלה שאני מבין שבני שאל, כשההמשך שלה זה, שלא לשכוח שבסוף ה-100 שתופסים, צריכים לתת לנו בסוף את הסכומים שאנחנו מדברים עליהם. אבל אני עוד שואל אפילו את השלב הראשון.
<יוסף חיים זינגר:>
בניסוח של הצעת החוק כמו שהיא, להבנתי, זה לא אפשרי, הסיטואציה שבה לוקחים 10,000 איש ויוצאים מתוכם 100, מכיוון שהקריטריון הוא שיש לנו יסוד סביר להעלמת מס. זה אומנם לא מספרי, זה לא 30% או 15% או 60%, אבל בוודאי ש-1% הוא לא יסוד סביר.
<זאב בנימין בגין (הליכוד):>
יסוד סביר להעלמת מס מצד מי?
<יוסף חיים זינגר:>
מצד חברים בקבוצה. הרי אני צריך לנסח קריטריון, שמעלה יסוד סביר להעלמת מס של חברים בקבוצה.
<זאב בנימין בגין (הליכוד):>
של איזה אחוז מהחברים בקבוצה?

<ג'ק בלנגה:>
איפה אתה רואה את זה בחוק?
<יוסף חיים זינגר:>
יש יסוד סביר להניח, שלקוחות בקבוצה - - -

<היו"ר ניסן סלומינסקי:>
ג'ק, שנייה. קודם כול תן להסביר, ואחר כך נראה איפה זה כתוב.

<ג'ק בלנגה:>
אדוני, זה היה סיכום אחר עם רשות המיסים.

<היו"ר ניסן סלומינסקי:>
ג'ק, שנייה אחת, תן לנו להבין קודם כול את - - -
<גיא גולדמן:>
סעיף קטן (ה), מה שספי מדבר.
<היו"ר ניסן סלומינסקי:>
כן. אבל לא, תן לנו להבין את ההיגיון, ואחר כך נראה איפה זה כתוב. ואם זה לא כתוב, זה יהיה כתוב, אם ההיגיון יהיה בסדר.
<יוסף חיים זינגר:>
אבל זה מה שאמרנו. הניסוח של הצעת החוק הממשלתית אומר, שצריכה להיות קבוצה שיש יסוד סביר להניח, שלקוחות בקבוצה הפרו הוראה מהוראות המס. אז הרעיון הוא שהקבוצה הזאת מבוססת על קריטריון שהוא מעלה חשד.
<משה גפני (יהדות התורה):>
אם הפרו הוראה, לא צריך חוק מיוחד.
<קריאה:>
נכון. אתה יודע מי הם, תיגש אליהם.
<יוסף חיים זינגר:>
לא, הוא התכוון שהקריטריון שקובעים מבוסס על זה, שהקריטריון מעלה יסוד סביר להנחה של העלמת מס.

<משה גפני (יהדות התורה):>
כן, אבל אמרת: הפרו הוראת מס.

<משה אשר:>
זה החשש, שהם הפרו הוראת מס.

<משה גפני (יהדות התורה):>
לא, אבל אם הפרו הוראת מס, אתה יכול להגיע אליהם.
<משה אשר:>
אתה לא יכול להגיע, אתה לא יודע מי הם.
<יוסף חיים זינגר:>
לא, זה הקריטריון שמבסס לקבל מידע עליהם, וככה אוכל להגיע, למצוא את ההעלמה.

<אלעזר שטרן:>
האמת, שאני חושב שמה שספי העלה עכשיו היא נקודה מאוד חשובה, כי באמת שאלת היסוד הסביר היא מאוד חשובה.

<משה גפני (יהדות התורה):>
בדיוק.

<אלעזר שטרן:>
בעיני הניסוח הזה של יסוד סביר הוא ניסוח מאוד, אני לא יודע איך לקרוא לזה, פרווה. זאת אומרת, המונח הזה הוא כל כך – כמעט כל דוגמה שעלתה פה במהלך הדיונים האחרונים, נכנסת למונח הזה "יסוד סביר להעלמת מס". 

בין אם אנחנו לא הבנו נכון את הדברים שדורון אמר, ובין אם האחוזים יותר גבוהים, זה לא משנה, ככל שהכוונה שלכם היא ליצור שאילתה, כמו שהיושב-ראש אמר, אני סתם זורק מספרים, שמתוך 200 אנשים שיעלו בחכה, 100 מתוכם או 150 מתוכם באמת הם אנשים שהעלימו מס, הרף הראייתי הנדרש צריך להיות הרבה הרבה יותר גבוה.
המונח "יסוד סביר להעלמת מס" הוא מונח מאוד – זאת אומרת, צריך שזה יישמע סביר ויישמע הגיוני. ואני חושב שהרבה מאוד קבוצות שתיצור אותן, תאמר: טוב, אני מניח שמי שנמצא בתוך הקבוצה הזאת, שיש לו מאפיין כזה, מישהו מתוך הקבוצה הזאת כנראה העלים מס, כי זו תופעה - - - 
<יוסף חיים זינגר:>
- - - 

<אלעזר שטרן:>
ולכן, ככל שרוצים לכוונן, בהמשך לדברים ששאל חבר הכנסת בגין ובהמשך לדברים של היושב-ראש, הרף הראייתי צריך להיות הרבה יותר גבוה. צריך לכתוב משהו בסגנון של יסוד להניח ברמה גבוהה של ודאות, זאת אומרת ברמה שהיא הרבה יותר גבוהה, כדי שהשאילתה מלכתחילה תהיה מכווננת ברמה כזאת, שלא יהיה מצב של 10,000 אנשים שמתוכם אתה תופס 300, אלא שמראש השאילתה תוגדר, הרף הראייתי הנדרש צריך להיות הרבה הרבה יותר גבוה, בשביל לצמצם כמה שיותר את האפשרות של החששות שהועלו פה.

<יוסף חיים זינגר:>
רגע, אני רוצה להגיד על זה משהו. אני רוצה לחלק את השאלה לשתיים. קודם כול, יש את השאלה, האם יכולה להיות קבוצה של 10,000 שמתוכם יש 100? שבעיני זה לא נמצא תחת יסוד סביר. כלומר, יסוד סביר צריך שהקבוצה או מאפיינים של הקריטריונים מעלים יסוד סביר שחברים בקבוצה מעלימים מס. אם עכשיו תיקח 10,000 איש שמתחילים באל"ף, אז תמצא אולי מתוכם מישהו, אבל הם לא מעלים יסוד סביר. 

ולכן לקחת קריטריון שבו 1 מ-1,000 או 1 מ-100 ממי שנמצא קבוצה הוא מעלים מס, בעיני לא זו הייתה הכוונה של הצעת החוק. וזה גם לא מה שכתוב בחוק, צריך שיהיה יסוד סביר.
עכשיו, בשלב ב', כשאתה עובר מיסוד סביר, ואתה אומר: אני רוצה מעבר ליסוד סביר, אני רוצה יסוד ממשי, ודאות קרובה.
<משה גפני (יהדות התורה):>
לא, מה זה לפי דעתך יסוד סביר?
<יוסף חיים זינגר:>
קשה לי לכמת את זה.

<משה גפני (יהדות התורה):>
1 ל-1,000 לא, אז מה כן?

<יוסף חיים זינגר:>
קשה לי לכמת את זה באחוזים.

<משה גפני (יהדות התורה):>
אבל עושים חוק.
<יוסף חיים זינגר:>
להעביר את המונח יסוד סביר לאחוזים זה - - - 

<משה גפני (יהדות התורה):>
לא, לא אמרתי לאחוזים, אבל תגיד מה זה.

<יוסף חיים זינגר:>
יסוד סביר זה אומר שיש פה – אקח את הדוגמה: בחשבונות הלקוחות הופקו סכום או סכומים בהיקף, באופן או בתדירות המקיימים יסוד סביר להעלמת מס. 
<משה גפני (יהדות התורה):>
תסביר את זה.
<יוסף חיים זינגר:>
מה זה אומר? לקחתי קריטריון שמבוסס על הפקדה.

<משה גפני (יהדות התורה):>
אבל, ספי, תסביר מה זה. זה חקיקה ראשית, אנחנו לא מדברים עכשיו על תוכנית ריאליטי, זה לא האח גדול.
<יוסף חיים זינגר:>
נכון, אבל תמיד חקיקה ראשית קובעת עקרונות כלליים. והיסוד סביר הוא מונח שנמצא בחקיקה ראשית הרבה פעמים. יש יסוד סביר, יש יסוד ממשי, יש ודאות קרובה – יש כמה רמות. ההצעה שלנו הייתה שיסוד סביר עונה על דרישת המידתיות, כמו שחבר הכנסת בגין ביקש שנעשה, כלומר שתהיה איזושהי נקודת איזון בין מי שנפגע בפרטיות שלהם בלי שהם באמת העלימו מס, לבין אלה שבאמת העלימו מס.

<זאב בנימין בגין (הליכוד):>
אתה יכול להביא מספרים?

<משה גפני (יהדות התורה):>
כן, בדיוק.

<זאב בנימין בגין (הליכוד):>
הרי בשבוע שעבר או לפני שבועיים, על-פי הבנתי, הגעתם לאומדן. מישהו מחזיק אקסל עם אומדן במשרד האוצר.
<משה אשר:>
אומדן של מס או אומדן – אני לא יודע.

<זאב בנימין בגין (הליכוד):>
אומדן של המספר של האנשים התמימים שחשבונותיהם יימסרו על-ידי גופי ההון לרשות המיסים, כדי שהיא, מתוך הקבוצה הכללית הזאת, תמיין ותגיע לעבריינים. אבל אם אין, וטעיתי - - - 
<משה אשר:>
מה שהבנו, שאתה מבקש לדעת כמה מס מהתהליך הזה. 
<זאב בנימין בגין (הליכוד):>
סליחה?

<משה אשר:>
מה שהבנו מהשאילתה שלכם, כמה מס רשות המיסים או האוצר יפיק מהמהלך הזה?
<זאב בנימין בגין (הליכוד):>
לא, זה אני יודע, כי אמרתם. אתם רוצים להפיק 300,000,000 בשנה הראשונה, עד 5 מיליארד כעבור חמש עד עשר שנים. אני לא מכיר, אולי יש לכם גרף שמראה את העלייה, אולי היא ליניארית. אם היא ליניארית, פשוט לחשב.
וכיוון שאתם אומרים, אמרתם, שתיים עד שלוש שאילתות בשנה, כי אתם לא מסוגלים לעבד מספר גדול יותר של שאילתות, פירוש הדבר בממוצע – בממוצע – עבור 3 מיליארד, בין מיליארד למיליארד וחצי שקל לשנה בשנה השישית-שביעית של הפרויקט, נכון? 

הרי בסוף, צריך לזכור עוד דבר, אתם לא חוזרים לאותה קבוצה. כל פעם נוטלים קבוצה אחרת של אזרחים ומבקשים את חשבונותיהם. תחשוב במצטבר, לדעתי זה מאות מאות רבות של אלפים במשך נגיד חמש שנים או שבע שנים, אבל אם יש לכם מספר אחר, ונשתכנע, אז זה יהיה אחרת.
אבל, תבינו, קשה מאוד. התנגדותי היא עקרונית, אבל אם חברים אחרים רוצים להשתכנע, צריך לראות איזה אומדנים, שאני מבין שאתם מסרבים לתת לנו אותם. איך אתם מצפים לחקיקה ראשית או תקנות בדרך הזו?
<היו"ר ניסן סלומינסקי:>
מנואל.

<מנואל טרכטנברג (המחנה הציוני):>
כן, אני יכול לשאול שאלה?

<היו"ר ניסן סלומינסקי:>
כן כן.

<מנואל טרכטנברג (המחנה הציוני):>
מצטער, לא הייתי בדיונים הקודמים, יכול להיות שאשאל שאלה טיפשית לחלוטין.
<היו"ר ניסן סלומינסקי:>
טיפשית לא תשאל, יכול להיות שתשאל שאלה שכבר דיברו עליה.
<מנואל טרכטנברג (המחנה הציוני):>
בחשבונות הלקוחות הופקדו סכום או סכומים בהיקף – יש פה פירוט של מה זה יסוד סביר. אבל המידע הזה זה מידע שאין לכם.
<משה אשר:>
נכון.

<מנואל טרכטנברג (המחנה הציוני):>
אז זה מה שאני לא מבין. היסוד הסביר מבוסס על מידע שבעת הפנייה - - -
<משה אשר:>
על דפוס התנהגות.
<היו"ר ניסן סלומינסקי:>
לא, הוא מדבר על דפוס.

<מנואל טרכטנברג (המחנה הציוני):>
אבל מאיפה יש את הדפוס הזה לכם מלכתחילה? סליחה אם אני שואל משהו ש - - - 

<משה אשר:>
אנחנו מזהים, מהניסיון שלנו, שיש דפוס התנהגות עברייני. לא ברמה הקונקרטית. עכשיו, אנחנו שואלים את השאילתה. ואז אנחנו אומרים: מי שיש לו את הקריטריונים האלה והאלה, תציף לנו את השמות.
<מנואל טרכטנברג (המחנה הציוני):>
כלומר, אתה עושה בעצם הצפה של שמות, לא שאתה שואל על מישהו מיוחד.
<משה אשר:>
ברור. זה כל החוק. זה החוק.
<היו"ר ניסן סלומינסקי:>
מנו, אעזור לך כדי להבין. שנייה. ניקח את הדוגמה הידועה שלנו כל הזמן, כולם צוחקים. כי הרי הם לא יכולים להגיד את כל הדברים שהם מזהים, אחרת זה אוטומטית – אבל דבר אחד כבר העלינו. נניח הם מזהים שהעברה לאיי-קיימן זו פעולה שטומנת בחובה - - -

<מנואל טרכטנברג (המחנה הציוני):>
ברור. כל מי שהעביר לאיי קיימן. 
<זאב בנימין בגין (הליכוד):>
לא כל.
<היו"ר ניסן סלומינסקי:>
לא, לא סתם. אז הם יבקשו שכל מי שיעביר נניח מעל סכום מסוים לאיי קיימן, הם מבקשים את השמות.

<משה גפני (יהדות התורה):>
לא כתוב את זה.
<משה אשר:>
לא, זו דוגמה לשאילתה.
<היו"ר ניסן סלומינסקי:>
זו דוגמה לשאילתה, שהם מאתרים מאפיין בעייתי שיכול להיות, אבל הם לא יודעים מי, אז הם יקבלו, נניח, בנושא הזה 500 שמות כאלה, שההערכה שלהם, שמתוך ה-500 האלה לפחות 250 נניח הם - - -
<מנואל טרכטנברג (המחנה הציוני):>
ברור.
<זאב בנימין בגין (הליכוד):>
לא, חסר לך שלב. יזמינו אנשים רבים, אני עוד לא יודע כמה, שיצטרכו להסביר, למרות שהם תמימים. 
<היו"ר ניסן סלומינסקי:>
לא, אז אני בכוונה נתתי את הקנה מידה שלי.

<ענת ברקו (הליכוד):>
אי-אפשר לעשות את הסינון הזה מראש? תעשו את הסינון הזה, לא תתחילו להזמין אנשים.

<משה אשר:>
יפה, זה בדיוק מה שרציתי - - - 
<זאב בנימין בגין (הליכוד):>
יזמינו אנשים.
<היו"ר ניסן סלומינסקי:>
לא, יזמינו רק - - - 

<זאב בנימין בגין (הליכוד):>
יזמינו אנשים, יזמינו אנשים.

<היו"ר ניסן סלומינסקי:>
הם יזמינו רק את אלה - - - 

<משה גפני (יהדות התורה):>
אם הם לא יזמינו אנשים, איך הם יגיעו - - - 
<ענת ברקו (הליכוד):>
לא, אבל אם נגיד יהיה פוטנציאל מסוים, אתם תסננו - - - 
<משה גפני (יהדות התורה):>
- - - באיי קיימן וקוראים לו אלמוני.
<היו"ר ניסן סלומינסקי:>
חבר'ה, בשאילתה הזאת זה קל לנו. 

<משה גפני (יהדות התורה):>
יזמינו.

<היו"ר ניסן סלומינסקי:>
בשאילתה הזאת, אם היא הייתה, קל לנו. כי אסביר שוב, אם הם קובעים: כל מי שמעביר לאיי קיימן, ברבדוס – לא יודע, השמות שאמרתם – נניח מעל 50,000 או 100,000 שקל, הם מבקשים. זה פוטנציאל - - - 
<משה גפני (יהדות התורה):>
הם קוראים להם לחקירה.
<משה אשר:>
לא לחקירה.
<משה גפני (יהדות התורה):>
לבדיקה.

<היו"ר ניסן סלומינסקי:>
סכום כזה באנשים כאלה, ההערכה היא, אני אומר שוב, כדי לתת את הקנה מידה שאנחנו מצפים שיהיה, נניח יימצאו 500 איש כאלו - - -
<משה גפני (יהדות התורה):>
שמעבירים לאיי קיימן.

<היו"ר ניסן סלומינסקי:>
כן, מעל הסכום. עכשיו, מתוכם - - -

<משה גפני (יהדות התורה):>
מה זה מעל הסכום?
<היו"ר ניסן סלומינסקי:>
אמרתי, מעל 100,000 שקל. הם קובעים סכום. מי שמעביר - - - 

<זאב בנימין בגין (הליכוד):>
שעומד בקריטריון שלהם.

<היו"ר ניסן סלומינסקי:>
כן, מי שיעביר 1,000 לא מעניין אותם.

<מנואל טרכטנברג (המחנה הציוני):>
לא, לא נכון.

<היו"ר ניסן סלומינסקי:>
בשאילתה זה יהיה.

<משה גפני (יהדות התורה):>
כן.

<היו"ר ניסן סלומינסקי:>
עכשיו, נניח ימצאו 500 איש. עכשיו, אם מתוכם יתברר - - -

<משה גפני (יהדות התורה):>
רגע, אל תדלג על הקטע. מה עושים עם ה-500 איש?
<היו"ר ניסן סלומינסקי:>
הנה, עכשיו אני אומר: מזמינים אותם.

<משה אשר:>
לא, לא אותם.

<זאב בנימין בגין (הליכוד):>
יזמינו 300.

<היו"ר ניסן סלומינסקי:>
תנו לי דקה. אם מתוכם יימצא שבסוף נניח 200 איש אכן קשורים - - - 
<משה גפני (יהדות התורה):>
איך יימצא?
<משה אשר:>
אתן דוגמה.

<היו"ר ניסן סלומינסקי:>
הם יתחילו לשאול, מבחינתי אפילו את ה-500.

<משה אשר:>
ניסן, תן לי בבקשה. מכיוון שהתהליך הזה מוכר לנו.

<היו"ר ניסן סלומינסקי:>
אפילו את ה-500 הם ישאלו. כדי להגיע ל-250 בסוף, זו פרופורציה סבירה. אבל אם יימצא נניח 10,000 איש שעשו את זה, ומתוכם ימצאו את ה-250, זו לא פרופורציה נכונה בשבילי.
<משה אשר:>
תן לי, ברשותכם.

<ענת ברקו (הליכוד):>
שני דברים. קודם כול, רף, סינון בעצם של האנשים שהם חשודים ומראש לא תתחילו לזמן. עד כמה תהיה פגיעה בפרטיות? ואיך אתם מרחיבים – בעצם משתלים לצמצם, שההגדרה לא תהיה כל כך רחבה, כפי שאלעזר אמר, אלא משהו יותר ממצה, יותר ממוקד? כי ההגדרה שלכם היא גורפת מדי.
<משה אשר:>
רק שנייה, אנסה להסביר.

<זאב בנימין בגין (הליכוד):>
מה זה פגיעה בפרטיות? חשבון הבנק שלך, אם את נופלת בקבוצה הזאת, הוא ייחשף לרשות המיסים מן הבנק או מחברת הביטוח או איזה גוף הון אחר. זו פגיעה בפרטיות או לאו?
<ענת ברקו (הליכוד):>
כן, בהחלט.

<זאב בנימין בגין (הליכוד):>
זהו. זה המינימום.
<משה אשר:>
אבל רק שנייה.

<ענת ברקו (הליכוד):>
אבל אם באמת מדובר בחשבון שהוא מתנהל באופן של אנשים שמעלימים מיסים.
<משה גפני (יהדות התורה):>
הם לא מעלימים. מעלימים מיסים, אפשר לקרוא להם בלי החוק הזה.
<ענת ברקו (הליכוד):>
לא, אבל הם לא יודעים מי האנשים הללו.

<משה גפני (יהדות התורה):>
נכון. כל אזרחי המדינה יכולים להעלים מיסים.

<ענת ברקו (הליכוד):>
כי ברגע שהם מקבלים כספים מחוץ לארץ - - - 

<זאב בנימין בגין (הליכוד):>
בסדר. השאלה כמה תמימים עולים ברשת. זה הכול.
<היו"ר ניסן סלומינסקי:>
זהו, אז הבאתי את הפרופורציות.

<ענת ברקו (הליכוד):>
אז כאילו אתם אומרים לעשות ללא קשר - - -

<זאב בנימין בגין (הליכוד):>
אעשה לך את החשבון אחר כך.

<משה אשר:>
אם אפשר שניונת להסביר את המנגנון, שיהיה לכולנו את הנתונים, את הרעיון.

<ענת ברקו (הליכוד):>
צריך לצמצם את זה. צריך לצמצם את זה.
<היו"ר ניסן סלומינסקי:>
לא, אמרתי, נתתי את הפרופורציות, שאם הן יהיו, זה סביר.

<משה אשר:>
אדון גפני, ברשותך, תן לנו קצת לנסות להסביר את הדברים. תראו, הרעיון הוא כזה: לייצר שאילתה שהיא מספיק חכמה, מספיק נבונה, שבאמת תציף פוטנציאל לא אין-סופי, כי - - -
<ענת ברקו (הליכוד):>
אבל היא גורפת במקרה הזה, היא אין-סופית.
<משה אשר:>
אז רגע, רק שנייה. נניח שהיינו קובעים בשאילתה: כל מי שהעביר מאיי כאלה וכאלה סכום של 500,000 שקל בשנה ומעלה. כמה היו עולים? לא יודע, אבל כנראה שלא כל כך הרבה. זה השלב הראשוני. זה מגיע אלינו ואז אנחנו צריכים לעשות הצלבות.
<משה גפני (יהדות התורה):>
וזה אתם מוכנים לכתוב בחוק?
<משה אשר:>
רגע. זה דוגמה. אתה רוצה כדוגמה, מה אתה רוצה?
<משה גפני (יהדות התורה):>
לא, סכום.
<משה אשר:>
רק שנייה.
<משה גפני (יהדות התורה):>
לא רוצה דוגמה, לא רוצה כלום.

<משה אשר:>
לא רוצה כלום. אז רגע, רק שנייה, תן לי להמשיך לפחות.

ואחרי זה קיבלנו את הנתונים. זה לא כל רשות המיסים, זה המידע שמתחיל להצליב אותו בתוך המערכת. ואז מגלים שמתוך הקבוצה הזאת, חלק ממנה, לצורך העניין, זה אנשי עסקים שמצהירים לנו לאורך שנים על הפסדים. אתה מבין שיש פה כבר בעיה בעסקים האלה. או פתאום אתה מגלה שיש אחד שיש לו משכורות זעומות, קטנות, והוא נחשד, ובמידע המודיעיני שלנו יש עוד איזה נתון עליו. וכן הלאה. ואז אתה אומר: אוקיי, את הקבוצה הזאת אני רוצה לבדוק. ואז אתה פונה אליהם. 

רגע, רק שנייה. אז ברור לכולם שזה סוג של פגיעה בפרטיות. השאלה היא של מידתיות.
<משה גפני (יהדות התורה):>
רגע, אבל מי שמרוויח סכום זעום ויש אצלו מידע בעייתי, אז זה לא קבוצה, זה איש.
<משה אשר:>
לא, אבל אחרי ההצלבה אתה רואה שגם יש לו חשבון בנק מנופח.
<משה גפני (יהדות התורה):>
לא, אבל איך זה הפך להיות קבוצה?

<משה אשר:>
עזוב את המילה קבוצה. 
<ענת ברקו (הליכוד):>
בסוף זה מגיע לפרטי.
<משה אשר:>
אתה מגיע בסוף לפרט, כן.

<משה גפני (יהדות התורה):>
לפרט, כן.

<משה אשר:>
נכון, בסוף אתה מגיע לפרט. אתה מאפיין - - - 

<משה גפני (יהדות התורה):>
אז למה בחוק כתוב קבוצה?
<משה אשר:>
עזוב את הניסוח.
<גיא גולדמן:>
זה כינוי לחשבונות.
<משה גפני (יהדות התורה):>
הניסוח - - - 

<משה אשר:>
זה קבוצת חשבונות. רגע, גיא, אתה מבזבז לי את הזמן.

<משה גפני (יהדות התורה):>
לא, אבל כתוב קבוצות.
<משה אשר:>
נטפל בניסוח, בסדר? אנחנו מדברים עכשיו על העיקרון. העיקרון הוא שאתה שולח על סמך סימנים מחשידים שאתה מכיר אותם.
<ענת ברקו (הליכוד):>
אז ההגדרה שלך היא לא טובה, היא גורפת מדי.

<משה אשר:>
אוקיי, אז נדבר על הניסוח. אז אני מסכים, נטפל בניסוח. אני מדבר על הרעיון.
רק אתן לכם עכשיו שעשינו בשנה וחצי האחרונות, וזה חשוב שתדעו. שלחנו ל-118,000 אנשים שאין להם תיקים פעילים במס הכנסה, שלא מגישים דוחות, מה שנקרא שכירים או מה שזה לא יהיה, אבל מבחינתו היה במאגרי מידע שלנו מידע, שהצלבנו אותו אחד עם השני, וכנראה שהיו צריכים להגיש דוח או פוטנציאל.
מתוך ה-118,000 ענו בערך 80,000 אנשים, אנחנו צריכים לעשות בקרה על היתרה שלא הגישו, שאלנו אותם כל מיני שאלונים, ונפתחו תיקים פעילים בסופו של דבר, כולל שכר דירה, משהו בין 25,000 ל-30,000 תיקים שלא היו ברשת. שזה אחוז מדהים, אחוז מדהים.
<ענת ברקו (הליכוד):>
אבל נתתם להם אופציה לסגור את הבעיות שלהם?

<משה אשר:>
כן.

<מנואל טרכטנברג (המחנה הציוני):>
בסדר, זה לא משנה. הנקודה היא שתפסו.
<ענת ברקו (הליכוד):>
או ישר תיקים פליליים.

<משה אשר:>
לא, שום תיק פלילי. אני אומר תיקים, להגיש דוחות, דיווחים, לשלם את המיסים, וכן הלאה. גבינו במהלך הזה חצי מיליארד שקל.
<ענת ברקו (הליכוד):>
וואו.

<היו"ר ניסן סלומינסקי:>
אוקיי.

<משה אשר:>
אז עכשיו אני אומר שוב: זה הרעיון. אז לכאורה, חופש המידע, היה לך מאגרים, השתמשת, הצלבת – נכון, היה סוג של פגיעה בפרטיות.

<ג'ק בלנגה:>
לא הייתה שום פגיעה בפרטיות.

<משה אשר:>
אבל בסוף בסוף זה הניב הרבה מאוד – זה גם הניב את העתיד, כי עכשיו אנחנו יודעים שהאנשים האלה בעלי נכסים, בעלי הכנסות, בעלי עסקים.

<ג'ק בלנגה:>
לא הייתה פגיעה בפרטיות. המידע היה אצלכם במערכת.

<משה אשר:>
לכן אני אומר שוב: המאגרים האלה, וההצלבות ביניהם, נותנים בסוף את הפתרון להגיע לאותם אנשים שהם מעלימי מס. לכן אנחנו מבקשים מכם בצורה מאוד, עם כל הבקרות ועם כל המגבלות, לא בצורה פתוחה כמו שיש לנו היום, יש לנו היום לא מעט מאגרים. אבל אם אחרי זה נצליב את המידע הזה מול המאגרים, יכול להיות שיש בן-אדם שקיבל הכנסה מחוץ לארץ, אבל הוא גם איש מבוסס, עשיר, יש לו הכנסות גדולות, אין לי מה לבדוק אותו.
<היו"ר ניסן סלומינסקי:>
טוב, מנו, בבקשה.

<מנואל טרכטנברג (המחנה הציוני):>
קודם כול, תודה על ההסבר. הבנתי. לוקח לי זמן, אבל אני מבין.
עכשיו, תראו, הבעיה הזאת היא בעיה ידועה מתחום הסטטיסטיקה, יש מה שנקרא טעות מסוג ראשון, טעות מסוג שני. בתחום הרפואה עם תרופות יש את ה-false-positive וכו', זו בעיה ידועה.
עכשיו, בוא תלך איתי שנייה. נקודת ההתחלה זה זיהוי של דפוסים. עכשיו, איך נעשה, אם אני מבין נכון, זיהוי של דפוסים? אלה שתפסת בצורות אחרות, אתה מגלה שאצלם יש דפוס שקשור למשל להעברת כסף מפה לשם. אלה שאתה כבר יודע עליהם, מהניסיון שלכם השוטף. זיהית.
אז התנאי הראשון כדי שתוכל לדלות מהאינפורמציה שיש לך משהו שאתה תעשה שאילתה זה השכיחות של אותו כלי, למשל בכמה מקרים מעל לרף מסוים של כסף, ושהעבירו לאי כזה או אחר.
<משה אשר:>
אני, דרך אגב, יכול לתת עוד דוגמה, שלא נתעסק רק עם הדוגמה הזאת.
<מנואל טרכטנברג (המחנה הציוני):>
לא משנה. מה העוצמה בלשון סטטיסטית של הקריטריון? אז זה דבר אחד.
דבר שני זה מה ה-false-positives, כשאתה בא ומשליך את זה על חשבונות בנק. וזו השאלה שעלתה כאן. כלומר, יכול היות שכל אלה שאתה תופס העבירו לאיי קיימן, אבל יש 90% שהעבירו לאיי קיימן שהם לא כאלה. אתה מבין? בעצם זו הבעיה הגדולה. עכשיו, מה הייתי עושה? פה זו שאלה חוקתית שאני לא יודע לענות עליה. 

האם אתה יכול היום לבוא לבנקים ולשאול שאלה סטטיסטית, לא פרטנית, להגיד: רבותי, תנו לי אינפורמציה סטטיסטית לגמרי מה אחוז המקרים – אפילו לא המספר – אחוז המקרים בחשבונות שלכם, שהתגלה דפוס כזה או אחר? האם אתה יכול לעשות את זה? כי אז יכולת לענות לשאילתה שלו.
<משה אשר:>
אתה יכול.
<מנואל טרכטנברג (המחנה הציוני):>
אתה יכול.

<משה אשר:>
רגע, אבל אגיד לך מה אני יכול, אתן לך את התשובה המלאה.
<זאב בנימין בגין (הליכוד):>
- - - כמו גנבים.

<מנואל טרכטנברג (המחנה הציוני):>
לא, לא כמו גנבים, ברור שלא.
<משה אשר:>
אתה אומר, במילים אחרות: לפני שיביאו לך את השמות, תגיד לי כמה אנשים יצאו בשאילתה.
<מנואל טרכטנברג (המחנה הציוני):>
בדיוק.
<משה אשר:>
יפה. ואז אתה אומר: אם יצאו הרבה מדי – תעזוב אותם, תצמצם אותם.
<מנואל טרכטנברג (המחנה הציוני):>
בדיוק.

<זאב בנימין בגין (הליכוד):>
הרבה מדי לעומת מה? לעומת גנבים?
<מנואל טרכטנברג (המחנה הציוני):>
לא.

<משה אשר:>
נניח, אם יצאו 10,000, אתה אומר: זה גדול מדי, בוא נצמצם, נוסיף עוד קריטריון. עד שתגיע לכמות שהיא סבירה, שאיתה כנראה – זה הרלוונטיות.
<מנואל טרכטנברג (המחנה הציוני):>
בדיוק.

<זאב בנימין בגין (הליכוד):>
אבל חסר לך עוד נתון במשוואה.

<משה אשר:>
התחלנו מאיזה מקום, לא?

<זאב בנימין בגין (הליכוד):>
הוא צריך להגיע ל-3 מיליארד שקל בשנה מיסים.
<מנואל טרכטנברג (המחנה הציוני):>
תעזוב את ה-3 מיליארד.
<משה אשר:>
אבל מה שהוא עושה, הוא מצמצם את הבעיה. הוא אומר דבר כזה: תצמצם את הפוטנציאל, תביא פחות כסף. זה מה שהוא אומר לך. אז יש לך פחות פגיעה ופחות כסף.
<מנואל טרכטנברג (המחנה הציוני):>
אם אתה יכול לעשות את זה.

<משה אשר:>
הנה, גם אתה מסכים, אני כבר רואה את זה.

<זאב בנימין בגין (הליכוד):>
אתה צריך לסגור.
<היו"ר ניסן סלומינסקי:>
מנו העלה כאן רעיון יפה. שוב, בדוגמה של קיימן, בדקת, אמרו לך בכל הבנקים: 5,000 איש מעבירים. אתה אומר: 5,000 – לא רלוונטי.
<משה אשר:>
זה הרבה.

<היו"ר ניסן סלומינסקי:>
ואז אתה מעלה את הסכום.

<משה אשר:>
מעלה את הרף.

<היו"ר ניסן סלומינסקי:>
ואומר: אוקיי, לא 50,000 אלא 100,000 נניח, מי העביר. זה מצטמצם. עד שאתה מגיע לרף שבו שאתה מרגיש - - - 
<משה אשר:>
שאני מרגיש שכבר אני יותר עם בשר ביד.
<מנואל טרכטנברג (המחנה הציוני):>
ואז לא פגעת בפרטיות.

<משה אשר:>
ואז פגעתי במידתיות.

<היו"ר ניסן סלומינסקי:>
ורק אז אתה לוקח את השמות. כן, זה רעיון.
<משה אשר:>
זה רעיון יפה.
<זאב בנימין בגין (הליכוד):>
תחשבו מסלול מחדש, ואז תראו שהתנובה לא יכולה להיות 3 מיליארד שקל.
<היו"ר ניסן סלומינסקי:>
אבל הפגיעה כבר לא תהיה גדולה.

<ג'ק בלנגה:>
גם לא 10% מזה.

<משה אשר:>
אם פורסים רשת עם משהו יותר קטן, עם רשת יותר דקה, יותר צפופה, אתה תופס פחות, אבל - - - 
<מנואל טרכטנברג (המחנה הציוני):>
אז אתה מקבל את הרעיון הזה?

<משה אשר:>
אוקיי, צריך לכוון את זה.
<מנואל טרכטנברג (המחנה הציוני):>
כלומר, ואז אתה יכול לקבוע קריטריונים, שלא תעשה שאילתה שהיא רחבה מדי. עכשיו, מה זה אומר, אני לא יודע להגיד לך. אתה מצמצם מלכתחילה את הפגיעה האפשרית בפרטיות.
<היו"ר ניסן סלומינסקי:>
אמת.

<זאב בנימין בגין (הליכוד):>
מנו, יש רק תקלה אחת. אני לא רוצה שהמספרים האלה יגיעו אלינו או לרשות המיסים לאחר החקיקה. זה דבר שאנחנו צריכים לדעת לפני החקיקה, על מה מדובר.
<היו"ר ניסן סלומינסקי:>
אבל אתה לא יכול לדעת, כי אתה לא יודע את השאילתות.

<זאב בנימין בגין (הליכוד):>
אם אני לא יכול לדעת, אני לא מחוקק.
<היו"ר ניסן סלומינסקי:>
לא, בני, אתה הרי לא יכול לדעת, הרי בכל שאילתה יהיה משהו אחר, ואתה לא יכול לדעת את השאילתות שלו. כל שאילתה שתעלה פה מפסיקה להיות רלוונטית, כי מי שמחביא הון דרך הדבר הזה יברח משם. מה שכן, הוועדות שאנחנו מדברים עליהן, לדוגמה החסם הראשון, הוועדה הציבורית שתהיה מורכבת מאיש ציבור, נניח שופט בדימוס וכו', הם יצטרכו, הם יעשו את זה. 

<מנואל טרכטנברג (המחנה הציוני):>
והם לא יתנו אישור. אלא אם כן הם ישתכנעו לאחר השאילתה הראשונית שהיא סטטיסטית, שהיא מצומצמת.
<היו"ר ניסן סלומינסקי:>
אחר הסטטיסטית. אמת. ואחר כך יש לנו את היועץ המשפטי, שגם הוא יבדוק את זה.
<זאב בנימין בגין (הליכוד):>
חסר לי משהו. לא, אני לא חושב שזה אפשרי במובן הבא: מפני שיש לנו עודף חקיקה כללי בכנסת. אני לא רוצה להיות במצב שאחרי הבירורים האלה יסתבר שבדרך הזאת הוא יכול להניב 60,000,000 שקל בשנה. חבל לנו על כל הדיונים. חלק מהעידוד של הכנסת לעודד את החוק הוא בסכום הגבוה - - - 
<היו"ר ניסן סלומינסקי:>
יש לי רעיון.

<זאב בנימין בגין (הליכוד):>
תביאו קודם אומדנים. אנחנו לא מצליחים לקבל אומדנים.
<מנואל טרכטנברג (המחנה הציוני):>
שאפשר לעשות הוראת שעה.

<היו"ר ניסן סלומינסקי:>
זה מה שאני רוצה להגיד. שתהיה הוראת שעה, נניח הוראת שעה לשנה או לשנתיים, שהם יצטרכו להראות לנו: מה היו השאילתות, כמה כסף זה הניב, כמה אנשים נפגעו בלי שום דבר. ואז תצטרך להחליט אם אתה מאריך את זה או לא.
<מנואל טרכטנברג (המחנה הציוני):>
כי עוד פעם, זה עניין של עלות תועלת, של false-positive. 

<היו"ר ניסן סלומינסקי:>
נכון. ואז אתה יכול לעשות את זה.

<מנואל טרכטנברג (המחנה הציוני):>
הם לא יכולים לדעת את זה מראש.
<היו"ר ניסן סלומינסקי:>
ודאי שהם לא יכולים.

<מנואל טרכטנברג (המחנה הציוני):>
צריך לצמצם את הפגיעה, גם מספרית אבסולוטית.
<היו"ר ניסן סלומינסקי:>
נכון. זה רעיון יפה.

<זאב בנימין בגין (הליכוד):>
הם יכולים והם יודעים.
<היו"ר ניסן סלומינסקי:>
לא, אני אומר, הרעיון שמנו אמר זה רעיון יפה.

<משה גפני (יהדות התורה):>
החוק הזה פוגע בפרטיות, על זה אין ויכוח, השאלה מה המידה.

<היו"ר ניסן סלומינסקי:>
אמת.

<משה גפני (יהדות התורה):>
שואל כל הזמן חבר הכנסת בגין, אני מצטרף לשאלה הזאת, כל הזמן: תגידו על כמה כסף מדובר. אם מדובר בהערכה שזה יכניס המון כסף, ונצמצם את הפגיעה בפרטיות, אז צריך לשקול את העניין הזה. יש שני ערכים.
<היו"ר ניסן סלומינסקי:>
הם נתנו סכומים, שאני יודע, זה מה שהם נתנו. הם דיברו על 300,000,000 בשנה.
<זאב בנימין בגין (הליכוד):>
ראשונה.
<היו"ר ניסן סלומינסקי:>
ראשונה.

<משה גפני (יהדות התורה):>
ואז עשינו חשבון, או יותר נכון בני עשה חשבון, שכדי להגיע ל-300,000,000 בשנה יצטרכו לקרוא להרבה מאוד אנשים.
<היו"ר ניסן סלומינסקי:>
או לא הרבה אלא הכבדים. 

<ג'ק בלנגה:>
אבל הכבדים לא מפקידים כסף בבנק. נו, באמת.
<משה אשר:>
איפה מפקידים?

<ג'ק בלנגה:>
מפקידים במקומות אחרים בחוץ לארץ. בגלל זה יש לך הרבה גילויים - - -

<היו"ר ניסן סלומינסקי:>
אבל איך הם מגיעים לחוץ לארץ?

<ג'ק בלנגה:>
במזוודות.
<זאב בנימין בגין (הליכוד):>
במטוס.

<היו"ר ניסן סלומינסקי:>
לא, עזוב.

<ג'ק בלנגה:>
אין לך בנקים. הלוואי ויגבו 10% ממה שהם אומרים. הלוואי.
<משה גפני (יהדות התורה):>
בחוק הזה יגיעו לכבדים?
<זאב בנימין בגין (הליכוד):>
הרבה טיסות ביזנס.

<משה גפני (יהדות התורה):>
יגיעו לכאלה שמקבלים משכורת נמוכה.

<ג'ק בלנגה:>
רק שמה זה יהיה.

<משה גפני (יהדות התורה):>
ופתאום יש תנודה גדולה בחשבון שלהם. על אלה מדובר.
<היו"ר ניסן סלומינסקי:>
הם לא יעברו את השאילתה.

<משה גפני (יהדות התורה):>
הם יעברו שאילתה. בוא לא נעשה צחוק, הכבדים, אם יהיה חוק כזה, אתה לא תראה את הכסף שלהם בבנק.
<ג'ק בלנגה:>
ברור.

<משה גפני (יהדות התורה):>
תאמין לי, יש להם סוללה של עורכי-דין, סוללה של כלכלנים. אם הם כבדים, הם יודעים מה לעשות.

<ג'ק בלנגה:>
הכסף יופקד בתאגידים פשוט, והתאגידים לא בחוק הזה. נו, באמת. 

<משה אשר:>
ההון השחור בתאגידים? צריך להגיש דוחות.
<היו"ר ניסן סלומינסקי:>
חבר'ה, מה המאבק צריך להיות? אתה במאבק הולך, סוגר להם עוד דלת ועוד דלת ועוד דלת. בסוף לא יישארו להם דלתות או תהיה דלת אחת ועליה תתלבש בכל הכוח.
<משה אשר:>
- - - יהיה מידע מחו"ל.
<ג'ק בלנגה:>
אין בעיה לתפוס את הגנבים. הבעיה כרגע כאן בפגיעה באנשים שהם לא קשורים בעניין.
<היו"ר ניסן סלומינסקי:>
אין בעיה לתפוס את הגנבים?

<ג'ק בלנגה:>
לא, אין לנו התנגדות שיתפסו אותם. אבל הבעיה כאן כרגע בזה שהם מכניסים בחכה הזאת אנשים שלא קשורים לעניין בכלל.

<היו"ר ניסן סלומינסקי:>
אז אני אומר: ברגע שנעשה את הנושא הסטטיסטי ונצמצם - - - 

<ג'ק בלנגה:>
אין מצב כזה. אנחנו כבר מבזבזים על זה 30-20 שעות, עוד לא שמעתי דוגמה אחת איך הם עושים את הניפוי הזה. אפשר לקבל דוגמה אחת או שתיים? אני לא מצליח לראות איך הוא מצליח להגיע לחשד להפרה של הוראות חוקי המס. 
בוא נקרא את הרישה. ישבנו מספר שעות עם מנהל רשות המיסים משה אשר, וסוכם שנקודת המוצא של החוק הזה תהיה אזרחית לחלוטין. וכבר נקודת המוצא כרגע היא פלילית. כבר הוא חושד שמדובר פה במעלימי מס, וכבר הוא רוצה לבדוק אותם. אפשר לראות דוגמה אחת?
<היו"ר ניסן סלומינסקי:>
מה פירוש? החוק - - - 
<משה אשר:>
אסביר את מה שג'ק אומר. מה שג'ק אומר, ומה שאנחנו אמרנו, באמת החוק הזה מיועד לעשות בדיקות לא קשות, לא חקירות פליליות, אלא בדיקות. נניח יש לך חשד מסוים, יש לך כסף שנכנס, שעל פניו אין הסבר, אז לא תקרא לו מחר לחקירה פלילית, ואז באמת נפחיד אוכלוסייה רחבה.
<משה גפני (יהדות התורה):>
תקראו לו לבירור.
<משה אשר:>
יפה. נקרא לו במישור האזרחי לבירור.

<רויטל סויד (המחנה הציוני):>
על משקל בדיקה, שאחר כך הופכת לחקירה באזהרה בנסיבות אחרות לחלוטין.
<ג'ק בלנגה:>
אבל נוסח החוק הוא בעייתי, כי כבר אתה חושש לפלילים. תסתכל על הנוסח.

<משה אשר:>
רגע, אבל, ג'ק, אתה צריך להבין, אם אעשה חשש יותר נמוך בעולם האזרחי, אז יגידו לך באמת: זו פגיעה בפרטיות. לכן אתה צריך להגיע לחשש להעלמת מס, אבל הבדיקה הראשונית, הכללית, תהיה קודם כול בדיקה אזרחית. זה הרעיון. כלומר, שאם זה מצטלב לך עם תיק חקירה חי ופעיל, ופתאום עלית גם על חשבון שהוא שם את הכסף אצל הבת שלו שהיא בת 13, מיליוני שקלים, וזה מצטלב לך עם החקירה הפלילית, אז מצוין, ברור שהמידע הזה ילך לתיק הפלילי.
<היו"ר ניסן סלומינסקי:>
הנה שאילתה: כל ילד שיש לו בחשבון מעל - - - 
<משה אשר:>
ולכן הבדיקה העקרונית, כפי שעשינו גם עכשיו ב-118,000 מכתבים, הבדיקות היו אזרחיות.
<ג'ק בלנגה:>
אבל התנגדת לתת חסינות פלילית בכל זאת.
<משה אשר:>
נכון.
<ג'ק בלנגה:>
בסדר. לכן אתה חושד בהם בפלילים.

<משה גפני (יהדות התורה):>
איזה מכתבים שלחתם?

<משה אשר:>
היית במשרד פה, כשהיינו פה בישיבה?

<משה גפני (יהדות התורה):>
הייתי בוועדת הכנסת.
<משה אשר:>
אוקיי, אסביר שוב.

<משה גפני (יהדות התורה):>
רוצים לפרק את שוק ההון לא בוועדת הכספים. סיבכתם את כל העולם.
<היו"ר ניסן סלומינסקי:>
רק לא לחוקה.
<משה אשר:>
אני רואה שהפעם זה לא קשור לרשות המיסים.

<משה גפני (יהדות התורה):>
יש חוק של שירותים פיננסיים - - - 
<משה אשר:>
אז אני אומר: אין מחלוקת בינינו לבין - - - 

<היו"ר ניסן סלומינסקי:>
אלעזר, רק שנייה.

<משה אשר:>
רק אני אומר: הסף להציף דברים - - - 

<קריאה:>
אני מסכים. אבל החוק.

<היו"ר ניסן סלומינסקי:>
רגע, משה. אלעזר, יש הערות? רגע, משה.

<משה גפני (יהדות התורה):>
זה המצב. הוא שאל אותי אם הייתי, אז אמרתי שלא הייתי, הייתי בוועדת הכנסת. פשוט לא להאמין.
<היו"ר ניסן סלומינסקי:>
אלעזר, הערות שיש לך.

<משה גפני (יהדות התורה):>
מילא היה לי רק את הנושא הזה – בסדר. יש לי כל חמש דקות איזה נושא אחר.
<רויטל סויד (המחנה הציוני):>
ניסן, באמת, אתה רואה פה את כולנו מתנגדים, ויש פה איזושהי בעיה מאוד מאוד מהותית. למה להמשיך לקדם חוק כזה? למה להמשיך לקדם חוק כזה, שקואליציה ואופוזיציה הם נגדו? ובעד זכויות הפרט, ובעד האזרח הקטן. למה?
<היו"ר ניסן סלומינסקי:>
אוקיי, אז כל החוכמה היא לנסות לצמצם את הפגיעה בזכויות הפרט, אם אנחנו רוצים באמת להיאבק בהון השחור. 
עכשיו, יכול להיות שבסוף תתגבש הצעת חוק שהיא לא תעבור. בהחלט יכול להיות, אין לי שום דבר. אנחנו מנסים, קיבלנו הצעה, שינינו אותה טוטלית, היא כבר שונה לגמרי מההצעה שקיבלנו, ויש איזה מבנה, שלהערכתי יש איזה סבירות. אבל אנחנו עכשיו מלבנים את זה ביחד. והנה, מנו נתן רעיון נפלא שעוד יותר עוזר ועוד יותר מונע פגיעה בפרט ברמה מסוימת. 

אז אני אומר: יכול להיות שבסוף יתגבש משהו. בסוף יכול להיות שיראו ויגידו: לא הולך – אז לא. אנחנו מנסים להביא משהו שאולי ייתן, כי הרעיון המרכזי שאנחנו כן רוצים להילחם בהון השחור.
<משה גפני (יהדות התורה):>
אבל כל הדברים שאמרת אין עדיין בנייר.
<ג'ק בלנגה:>
אדוני, אבל יש פה החתמה של הציבור.

<היו"ר ניסן סלומינסקי:>
יש. כל מה שנסכם - - -

<משה גפני (יהדות התורה):>
כן, אבל אין. לא רואים עוד נייר לפי הדברים האלה, לא שאני מסכים עם זה. אבל שיהיה איזה נייר.
<היו"ר ניסן סלומינסקי:>
כל מה שנסכם פה כדבר סביר, בסוף יהיה את הנייר. הרי אנחנו משנים את הנייר כל הזמן בהתאם למה שאנחנו מדברים פה.
<משה גפני (יהדות התורה):>
אני לא רואה פה - - - 
<היו"ר ניסן סלומינסקי:>
יהיה. לדוגמה, הרעיון של מנו ייכנס. לא, אני אומר, נבנה, יהיה בסוף ממה שאמרנו, ואז נחליט – זה טוב או לא טוב. בשלב הזה מה שאנחנו עושים, אנחנו מצמצמים כמה שאפשר את הפגיעה בפרט, על-ידי זה שבנינו את התחנות ואת הכול, ומצד שני רוצים עדיין לתת להם את היכולת כן להיאבק בהון השחור שאנחנו רוצים שכן יהיה מאבק. נראה איך ייצא בסוף.
אז לכן אנחנו עובדים על החוק הזה. בסוף ייצא משהו סביר – טוב. וגם אז אני אומר: נעשה את זה בהוראת שעה לתקופה כדי לבדוק.

<משה גפני (יהדות התורה):>
זה בסדר, אבל - - - 

<ג'ק בלנגה:>
עוד משפט אחד לפני אלעזר, ברשותך. באותו סעיף קטן (ה), שקראנו אותו קודם, מופיעה שש פעמים המילה עבירות והעלמות מס. 

<משה גפני (יהדות התורה):>
איפה?

<ג'ק בלנגה:>
באותו סעיף (ה) בעמוד 4. האוכלוסייה הזאת תהפוך להיות אוכלוסייה מסומנת. ברגע שהבנק יקבל דרישה לגבי לבדוק אותי, מבחינת הבנק יש חשש לגבי שאני מעלים מס, נקודה. המידע הזה יוצא החוצה, יש בעיה אתו בגישה בכלל, בגישה להוציא את המידע הזה החוצה, להגיד: כל האוכלוסייה הזאת של ה-100,000 אנשים כרגע הם חשודים בהעלמות מס. לא צריך להיות גאון גדול, פותחים את עמוד 4, קוראים אותו, כתוב: העלמת מס, העלמת מס, העלמת מס, העלמת מס. כל הסעיפים כאן מנוסחים בהעלמות מס. 
<היו"ר ניסן סלומינסקי:>
ג'ק, כבר אמרנו 20 פעם, שאם שאילתה תגיע ל-100,000 איש היא לא תעבור מבחינתנו אפילו את רשות המיסים, אבל בטח שלא את התחנה הראשונה.
<ג'ק בלנגה:>
אין מצב אחר.

<היו"ר ניסן סלומינסקי:>
אז אם אין, אז לא יהיה.

<ג'ק בלנגה:>
אז שייתנו דוגמה אחת של שאילתה. הרי הם יגידו: תן לנו כל מי שהפקיד מעל 200,000 שקל, נתנו עשר דוגמאות של שאילתות. תן שאילתה, דוגמה. 

<יוסף חיים זינגר:>
לא יכול להיות.
<היו"ר ניסן סלומינסקי:>
כל שאילתה שהוא יגיד פה נשרפה כשאילתה יותר. אז לכן אנחנו הולכים עם שאילתה אחת. אבל עזוב, ברגע שנקבע, לדוגמה: אם השאילתה אמורה להנפיק 100,000 איש, והם לא צמצמו את זה לפני כן, זה לא יעבור את התחנה הראשונה.
<ג'ק בלנגה:>
אבל איך הם יודעים?
<היו"ר ניסן סלומינסקי:>
אבל אתה אומר את זה, מה זה איך הם יודעים?

<ג'ק בלנגה:>
לא, איך הם יודעים אם זה 100,000 איש או 10,000 אנשים? איך?
<היו"ר ניסן סלומינסקי:>
אבל הוא נתן כאן רעיון, מנו. אני לא מבין, הוא נתן רעיון שנותן לך אפשרות לכמת את זה גם מבחינה מספרית לפני שאתה מדבר על שמות.

<ג'ק בלנגה:>
אין להם שום יכולת לדעת מה קורה בבנקים.
<משה גפני (יהדות התורה):>
רגע, אבל ההצעה של מנו, לא שאלת פה, האם אפשר באמת לעשות את זה?
<היו"ר ניסן סלומינסקי:>
הוא אמר לי שהוא יכול.

<משה אשר:>
לדעתי, הבנקים יוכלו לעשות את זה. רגע, אני אומר שאפשר לעשות את זה.

<קריאה:>
הנה, הבנקים פה.

<משה אשר:>
אפשר לעשות את זה.

<משה גפני (יהדות התורה):>
אבל צריך לשאול את הבנקים.

<היו"ר ניסן סלומינסקי:>
הבנקים, אם תשאל אותם, אז הם לא יוכלו לעשות שום דבר.

<לבנת קופרשטיין דאש:>
זה ממש לא נכון. סליחה, אדוני, אני מתנגדת להערה הזאת בכל תוקף. הבנקים עושים דברים לפי מה שהחוק מטיל עליהם, אבל יש דברים שהבנקים פשוט מבחינה תפעולית לא יוכלו לבצע. ולכן כל דבר שנקבע פה צריך לעבור בדיקה ובחינה אצל הבנקים.
<היו"ר ניסן סלומינסקי:>
מאה אחוז. הוא גם יעבור.

<משה אשר:>
קודם כול, הבנקים כבר עשו את זה.

<היו"ר ניסן סלומינסקי:>
הוא יעבור.

<משה אשר:>
כבר עשיתם את זה, ואתם יודעים בדיוק איפה עשיתם את זה.

<לבנת קופרשטיין דאש:>
לא אמרתי שלא, אנחנו צריכים לבדוק את זה.

<משה אשר:>
יפה. אז זה אחד. שניים - - - 

<משה גפני (יהדות התורה):>
מתי הבנקים עשו?

<משה אשר:>
הם עשו את זה. הם יודעים בדיוק - - - 

<משה גפני (יהדות התורה):>
מתי? מתי?

<משה אשר:>
הם עשו את זה בשנתיים האחרונות.

<משה גפני (יהדות התורה):>
לגבי מה זה?

<משה אשר:>
לא חשוב לגבי מה. הם יודעים שהם עשו את זה, בלי להיכנס לפרטים. הם עשו את זה. דבר שני, מה שמנו אומר - - - 

<משה גפני (יהדות התורה):>
אי-אפשר ככה לנהל דיון. אם יש דברים שמעלימים מאתנו, אז שיגידו. אני רוצה לדעת האם זה נעשה?
<היו"ר ניסן סלומינסקי:>
אני לא מבין. הוא אומר לך שכן והיא אומרת שכן.

<משה אשר:>
מנו הציע הצעה רצינית, שאתה אומר שהיא הצעה רצינית.
<קריאה:>
היא לא אומרת שכן.

<משה גפני (יהדות התורה):>
אני רוצה לדעת האם הבנקים - - - 

<משה אשר:>
לא, כי אם היא אומרת שאי-אפשר לעשות את זה, זה לא נכון.
<משה גפני (יהדות התורה):>
אומר משה, שהם עשו את זה.
<היו"ר ניסן סלומינסקי:>
והיא אומרת שהם עשו את זה. אז מה? למה אתה רוצה? ואם זה קשור למשהו שקשור להלבנת הון או משהו שלא צריך לדבר על זה פה?

<משה גפני (יהדות התורה):>
אם אסור לדבר – אסור לדבר.
<היו"ר ניסן סלומינסקי:>
אני לא מצליח להבין. אבל אם שני הצדדים אומרים שכן, מה עוד אתה רוצה?

<משה גפני (יהדות התורה):>
אני רוצה לדעת האם זה דבר שאסור לדבר עליו? בסדר, אז נעשה דיון בוועדה סגורה. אבל אני רוצה לדעת מה זה.
<היו"ר ניסן סלומינסקי:>
ר' מוישה, באמת, נו.

<משה אשר:>
אני אומר שמבחינה טכנולוגית זה אפשרי. הם עשו את זה כבר.

<משה גפני (יהדות התורה):>
אבל באיזה הקשר הם עשו? 
<משה אשר:>
בהקשר שקשור להליכים אחרים, שלא קשורים למה שמדברים עליו עכשיו פה. 
<משה גפני (יהדות התורה):>
בסדר, אבל - - - 

<משה אשר:>
לא קשור לישראלים. בוא נעזוב את זה כרגע בצד.
<זאב בנימין בגין (הליכוד):>
אתם צריכים חוק כדי להישאל שאילתה כזו?
<משה אשר:>
כן.
<רויטל סויד (המחנה הציוני):>
רגע, אני לא מבינה, אבל זה משהו שכבר עושים שנתיים?

<משה אשר:>
לא אמרתי. בשנתיים האחרונות זה נעשה.

<זאב בנימין בגין (הליכוד):>
אמרתם שעשיתם את זה. עשיתם את זה עם חוק או בלי חוק.
<רויטל סויד (המחנה הציוני):>
אבל אם עושים את זה, אז למה צריך חוק?

<זאב בנימין בגין (הליכוד):>
תעשה את זה בלי חוק.

<ג'ק בלנגה:>
נכון להיום יש להם סמכות בחוק לפנות באופן ספציפי עם שם ותעודת זהות. הם עושים את זה.
<משה אשר:>
לא, עם שם זה לא רלוונטי, זה לא הדיון פה.
<ג'ק בלנגה:>
נכון, אבל רציתי שתדע את העובדות. אם יש חשד להעלמות מס, הם פונים לבנקים ומקבלים את כל המידע ספציפית על שם. זה קיים היום וזה כבר קיים שנים.
<משה אשר:>
זה לא הדיון. הדיון הוא בלי שם.
<רויטל סויד (המחנה הציוני):>
הבנתי. זאת אומרת, לקחת פול כזה של קבוצה של אנשים.
<משה אשר:>
לא פול. אתן לך דוגמה.

<היו"ר ניסן סלומינסקי:>
עזוב, אי-אפשר כל פעם להתחיל.

<משה אשר:>
- - - לאפיין סימן מחשיד של העלמת מס, ואתה אומר: מי שעומד בקריטריונים האלה, אני רוצה את השם ואת הנתונים, ואז אתה בודק אותו. זה הרעיון. כי יש הון שחור שנמצא בתוך המערכת הבנקאית. אתן לכם עוד דוגמה. נניח קטין עד גיל 15, שיש ייפוי כוח לקרוב המשפחה שלו, ובחשבון שלו מתנהלים פה סכומי עתק. נכון שהיינו רוצים לדעת את זה?
<רויטל סויד (המחנה הציוני):>
כן.

<משה אשר:>
עכשיו, כנראה שהאבא או בעל הייפוי הכוח, שהוא פועל למעשה בחשבון, מסתיר אותו אצל בן המשפחה הקטין, והוא כנראה איש וכן הלאה. אז היינו רוצים לדעת את זה כולנו? כן.
<רויטל סויד (המחנה הציוני):>
חד-משמעית.
<משה אשר:>
יפה. אז אני אומר, זה סוג של - - - 

<משה גפני (יהדות התורה):>
מה זה הקבוצה?
<משה אשר:>
אז זאת תהיה קבוצה.

<משה גפני (יהדות התורה):>
הקטין הזה זה קבוצה?
<רויטל סויד (המחנה הציוני):>
אבל מיליונים אצל קטין זה לא 100,000 ש"ח.
<משה גפני (יהדות התורה):>
כל מקבלי הבטחת הכנסה, שמתנהל בחשבון שלהם - - - זו קבוצה. הם מקבלים הבטחת הכנסת, יקבלו טלפונים - - - 
<היו"ר ניסן סלומינסקי:>
טוב, רבותי. אנחנו סתם. אלעזר, מה ההערות שיש לך?

<משה גפני (יהדות התורה):>
כל מי שהוא מעל גיל 15, יש לו מעל - - - 
<משה אשר:>
בעלי חשבונות - - - 

<אורי מקלב (יהדות התורה):>
איך תגיע לבן 15? רק אם תבקש - - - 

<משה גפני (יהדות התורה):>
דרך החוק הזה אפשר להגיע לכל אזרחי המדינה ללא יוצא מהכלל.

<אורי מקלב (יהדות התורה):>
כן. אבל איך תגיע לאותו בן 15?

<משה גפני (יהדות התורה):>
כן. כן. כן, אתה יכול להגיע, אגיע לך גם איך.

<ג'ק בלנגה:>
תגיע לכל האזרחים כאן, אין שאלה.

<משה גפני (יהדות התורה):>
אפשר להגיע לכולם. לכולם.

<משה אשר:>
אתה נותן מאפיין.

<אורי מקלב (יהדות התורה):>
מה מאפיין? איך מאפיין? ילד בן 15 - - - 

<משה גפני (יהדות התורה):>
משרד המשפטים נהיה בשנים האחרונות תמים.
<היו"ר ניסן סלומינסקי:>
אם אתה רוצה למשוך את הזמן כל הזמן, אז בסדר.
<אורי מקלב (יהדות התורה):>
- - - אני בא למשוך את הזמן?
<היו"ר ניסן סלומינסקי:>
לא, כי כל רגע נכנס מישהו, מתחיל הכול מהתחלה, מחדש. אז עזבו, אם אתם רוצים למשוך את הזמן, בוא תגידו שאתם רוצים למשוך את הזמן, בבקשה.
<אורי מקלב (יהדות התורה):>
אני שואל אותך, אדוני היושב-ראש, אם יש מידע על ילד בן 15, שבחשבון שלו מתנהלים סכומים גדולים, זה לגיטימי, אין בעיה.

<משה אשר:>
זאת הקבוצה.

<אורי מקלב (יהדות התורה):>
לא, זאת לא קבוצה. זה היום אתה מבקש, אתה יודע היום על מישהו בן 15, ושמתנהלים אצלו בחשבון העברות כספים, זה לגיטימי, צריך באמת לבדוק למה. אבל אם עכשיו אתה רוצה לשאול בלי לדעת, איך אתה מגיע לאותו בן 15? 
<היו"ר ניסן סלומינסקי:>
אז אגיד לך. תהיה שאילתה בבנקים, שאם חשבון - - -
<רויטל סויד (המחנה הציוני):>
אבל, ניסן, תן לו לענות.

<היו"ר ניסן סלומינסקי:>
את מוכנה להפסיק? די.

<רויטל סויד (המחנה הציוני):>
לא. אבל אגיד לך למה, ניסן. אני מבינה שאתה רוצה - - - 
<היו"ר ניסן סלומינסקי:>
אני יודע שאת רוצה שזה לא יתקדם. בסוף תצביעי גם נגד, זה בסדר. אבל אם אנחנו רוצים - - - 
<רויטל סויד (המחנה הציוני):>
אנחנו רוצים גם להבין. אם בני בגין שואל פה מהבוקר, בהמשך לשני דיונים, מה האומדנים, ולא מקבלים תשובה, אז בבקשה, ניסן, אל תנסה להסית אתה את הנושא. בוא נשמע, בבקשה ממך, שאלה שבני בגין שואל אותה מהבוקר.
<היו"ר ניסן סלומינסקי:>
תעשי לי טובה, בדרמטיות שלך. די, רויטל.

<רויטל סויד (המחנה הציוני):>
אל תפנה אלי בפן אישי.
<היו"ר ניסן סלומינסקי:>
אבל זה מה שאת פונה אלי. גם את פונה אלי - - - 

<רויטל סויד (המחנה הציוני):>
כבר דיברנו על זה - - - לנשים אתה מתייחס ככה. כשתדבר לגפני - - 
<היו"ר ניסן סלומינסקי:>
מה, אני לא מדבר אליהם – אוי, באמת, נו, תעשי לי טובה.

<רויטל סויד (המחנה הציוני):>
- - לבני בגין בפן אישי, תדבר גם אלי. מספיק.
<היו"ר ניסן סלומינסקי:>
אליו אני מדבר יותר פשוט? הרי תראי איך הוא - - - 

<רויטל סויד (המחנה הציוני):>
מספיק. ניסן, מספיק. עשינו את זה בחוקים אחרים – די. ועכשיו אני מבקשת ממך - - -
<משה גפני (יהדות התורה):>
ועוד במיוחד בתענית אסתר.
<רויטל סויד (המחנה הציוני):>
בדיוק.

<אורי מקלב (יהדות התורה):>
גרמת לנו היום לקום ותיקין. 

<היו"ר ניסן סלומינסקי:>
כן, ממש.

<אורי מקלב (יהדות התורה):>
גם סליחות, גם קריאת התורה, רבע לתשע. תגיד לי, זה נורמלי?
<רויטל סויד (המחנה הציוני):>
אני מבקשת ממך, באמת, אני מבינה מה אתה אומר. בני שאל אותך פה שאלה, מהבוקר לא מקבל תשובה, בהמשך לשני דיונים, לגבי האומדנים שלכם. בבקשה תיתן את התשובה לשאלה הזאת, כי אנחנו, בניגוד למה שניסן חושב, רוצים להבין. אנחנו לא רוצים קטין עם 15,000,000 שקלים בבנק, שיעשה סחר ושיעשה הלבנת הון, אבל אנחנו לא רוצים אזרחים תמימים ואת "האח הגדול" שייכנס לחשבונות. בבקשה תענה לזה. בבקשה.
<משה אשר:>
אז אני מסביר שוב. בסופו של יום המסננת והשאילתות, בהיקפים שלהם, הם אלה שיקבעו את הפוטנציאל. אם נעשה, לדוגמה, רק סכומים מאוד גדולים בהיקפים מאוד – אז ברור שהכמות שתגיע לך מהמערכת הבנקאית נורא קטנה. ואז ברור לכולם, שכנראה הסיכוי לתפוס מתוכה הוא מאוד מאוד גדול. ואם אתה פורס רשת יותר רחבה, אז זה כנראה יהיה יותר.
עכשיו, מה שהציע מנו, זו הצעה שאנחנו יכולים באמת לשקול אותה, שאם שאלת שאילתה, שעל פניה יש בה באמת סממן של העלמת מס, אבל היא תביא לך במערכת הבנקאית כמות גדולה מדי, אתה עוצר. רק הבנק יגיד לך כמה יצא לך ברשומות – 1,000 רשומות, 2,000, 3,000, 10,000 רשומות. אם יצאה לך כמות גדולה מדי – עצור, אל תביא לי שום דבר בינתיים.
<היו"ר ניסן סלומינסקי:>
זה מעלה את הרף.

<אורי מקלב (יהדות התורה):>
אני מעלה לו את הרף. עד שיגיע לכמות סבירה, אז באמת ההסתברות ששם באמת יש, כמו שאמרנו, את הקטין שבשם שלו מתנהלים סכומים גדולים, ואז את זה תביא לבסוף.
<זאב בנימין בגין (הליכוד):>
וזה צריך להניב מיליארד שקל לכל שאילתה?
<משה אשר:>
לא, לא אמרתי.

<זאב בנימין בגין (הליכוד):>
כן אמרת. זה מה שאמרתם.

<משה אשר:>
אבל, בני, תן לי להשיב. ככל שנפרוס רשת יותר רחבה, אין ספק שנמצא יותר והפוטנציאל יהיה יותר גדול. ככל שאתה מצמצם יותר את הרשת, אז ברור שתתפוס פחות, ואז הסכומים ירדו בהתאם. אבל אז הפגיעה גם ירדה בהתאם.
<רויטל סויד (המחנה הציוני):>
אבל אתה לא צמצמת את הרשת.
<משה אשר:>
אסביר שוב. אז עכשיו מנו, בדיון הזה, הציע לצמצם את הרשת. הוא אומר: השאילתה לא תניב לכם 10,000 איש, היא תניב לכם פחות. כי עד שלא תגיעו לשאילתה שמניבה כמות קטנה יותר, שאז באמת הסיכוי גם הרבה יותר גדול, ואז הקריטריונים יעלו, ועם הקבוצה הזאת תתעסקו, תבדקו.
<רויטל סויד (המחנה הציוני):>
עכשיו, איך אתה מבטיח שככה זה יהיה בחקיקה?

<משה גפני (יהדות התורה):>
שנייה, לפני החקיקה. ואז כמה אתם מעריכים ייכנס כסף? זה הנושא. מה ההערכה?
<זאב בנימין בגין (הליכוד):>
יש לך. התשובה לשאלתך, משה, ניתנה על ידם פעמים אחדות.
<משה אשר:>
היא לא ניתנה על זה, היא לא ניתנה על המודל הזה.

<זאב בנימין בגין (הליכוד):>
על הכסף, על מה ששאל.
<רויטל סויד (המחנה הציוני):>
אז מה אתם - - - על המודל הזה?

<משה אשר:>
אז זה יהיה פחות. לא הרבה פחות, אבל יהיה פחות.
<זאב בנימין בגין (הליכוד):>
אם יהיה פחות, אנחנו רוצים לדעת מה הטעם בחקיקה, וכמה פחות.
<משה גפני (יהדות התורה):>
כן.

<זאב בנימין בגין (הליכוד):>
אי-אפשר, חברים.
<משה אשר:>
אבל אז אתה מגיע ל-hardcore. 
<רויטל סויד (המחנה הציוני):>
לקחת את ההצעה של מנו, ואמרת: בסדר - -

<משה אשר:>
נצמצם.

<רויטל סויד (המחנה הציוני):>
- - נקטין את החורים של המסננת. אתה אומר לנו את זה כרעיון, אבל אתה לא אומר לנו איך אתה רוצה ליישם את זה. עכשיו צריך שילוב של שניים: איך אתה מיישם את זה ומה הסכומים שאתה מדבר עליהם?

<משה אשר:>
כל מה שצריך לומר, שהמערכת הבנקאית בכל שאילתה לא תביא לך יותר מהכמות המסוימת של הטובים ביותר. עכשיו, איך מגיעים לזה? פרסת שאילתה מסוימת ועכשיו התחלת לצמצם אותה. המערכת הבנקאית תגיד לך: יצא לי בדבר הזה 10,000. נניח שהחקיקה תגיד לך: בכל שאילתה תביא לי רק את ה-1,000 הטובים. נניח, סתם דוגמה. 1,000, 2,000 הטובים.
<משה גפני (יהדות התורה):>
מה זה הטובים?
<זאב בנימין בגין (הליכוד):>
1,000 הרעים הוא מתכוון.
<משה אשר:>
אלה שעומדים בצורה המובהקת ביותר. ואז אתה מתחיל לרדת. תגיע בסוף לקבוצה הגדולה אותה תקבל, ותמשיך לעשות את ההצלבות עם המאגרים שלנו. ואז מתוכה תביא את הבדיקה האזרחית שדיברנו.
<היו"ר ניסן סלומינסקי:>
אבל אני אומר: זו הנקודה הראשונה.
<מנואל טרכטנברג (המחנה הציוני):>
לשכלל את ההצעה.
<היו"ר ניסן סלומינסקי:>
אוקיי.

<אורי מקלב (יהדות התורה):>
רויטל, אמרת דבר אחד נכון וזו באמת המטרה. לא מעניין אותי מה אתה הולך לעשות – מה החוק מאפשר לך? כל הזמן – אני לא אלך, לא אעשה. פה אתה צריך מה אני יכול לעשות. מה אני יעשה, מה הוא לא יעשה – מחר מישהו כן יעשה.
<היו"ר ניסן סלומינסקי:>
מנו קיבל זכות דיבור. מנו, בבקשה.

<מנואל טרכטנברג (המחנה הציוני):>
זה תהליך של למידה בסוף, של שכלול של המכשיר.
<משה אשר:>
אין ספק.

<מנואל טרכטנברג (המחנה הציוני):>
נניח צמצמת צמצמת בשטח סטטיסטית והגעת ל-100. נגיד, לא משנה, 100. מה אתה עושה עם ה-100? עכשיו, מה שאתה צריך לעשות עם ה-100 כדי שבאמת יהיה אפשר לשכלל זה לעשות דגימה מקרית של נניח 10%. מקרית. כשהגעת לזה, על המדגם אתה הולך לעומק, ולאור התוצאות אתה מחליט האם כדאי או לא כדאי? זו השאלה ששואלים כאן: האם כדאי או לא כדאי באמת ללכת על ה-90 האחרים או לא? כי אם לא זה כן חבל על הזמן. וצריך לשכלל.
<משה אשר:>
אם צמצמת את זה כבר - - -

<מנואל טרכטנברג (המחנה הציוני):>
לא, אבל עדיין.

<משה אשר:>
זה תהליך של למידה. אני יכול לקבל את זה.
<מנואל טרכטנברג (המחנה הציוני):>
זה תהליך של למידה, שזה תהליך סטטיסטי, שאני מציע לך שני שלבים. הפן הראשון זה הצמצום מבחינת הכמויות שזה מניב בפן הסטטיסטי מהבנק. והפן השני, תראה, העניין של הדגימה המקרית, אתה יודע, בארצות-הברית זה הראש. הם הולכים על דגימה, לא זוכר כבר, של 5%, מתמקדים על זה בכל הכוח. וזה גם הרתעה, אבל גם הם לומדים מזה.
<משה אשר:>
אוקיי.

<מנואל טרכטנברג (המחנה הציוני):>
זהו, זה מה שאני מציע. תביאו הצעה, שכוללת את שני האלמנים האלה, ואפשר יהיה לדון.
<אורי מקלב (יהדות התורה):>
אדוני היושב-ראש, ברשותך - - - כמה בסוף באמת יוצאים כאלה שהם הטובים?
<היו"ר ניסן סלומינסקי:>
אורי, רק שנייה.

<אורי מקלב (יהדות התורה):>
בתוך ה-5% של הדגימה. אדוני היושב-ראש, בתוך אלה שהם ילכו עליהם, בתוך החתכים, כמה מהם יהיו באמת הטובים אצלם? אולי 1%, אולי 2%. בתוך הדגימה של ה-5%. 
<היו"ר ניסן סלומינסקי:>
בני, בוא נחזור רגע. יש לכם שאילתה. אחרי שאתם בודקים מבחינתכם שהיא יכולה לענות נניח על הדברים האלו, עוד לפני הכול, את עושים את הבדיקה, אתם מבקשים את הנתון הסטטיסטי. ואם יתברר לכם שתשובה לשאילתה הזאת, נניח מנפיקה לכם 100,000 איש, אתם, אצלכם עוד, עוד לפני שמתקדמים, השאילתה הזאת היא לא רלוונטית. ואז אתם יכולים לעלות את הסכום, עד שתגיעו לשלב שייתן לכם נניח 300 איש. סתם, אני כרגע נותן רק דוגמה, אני לא אומר את המספרים.
<משה אשר:>
אלפים בודדים, נניח.
<היו"ר ניסן סלומינסקי:>
תיכף נדבר. אני מנסה להסביר. ששם היכולת לפגיעה באנשים צומצמה מאוד, כי מתוך המספר הזה, הצפי שלפחות 40% נניח ייפלו כן ברשת. כי אם הצפי הוא שאחוז אחד בלבד, אז עדיין לא עשינו כלום. אבל כרגע זה אתם.
עכשיו, את זה, עם הנתונים האלו, אתם מעבירים לתחנה הראשונה. בתחנה הראשונה יושב שופט בדימוס שעסק בנושאים הכלכליים, יושב אדם, איש שהיה פעם אוצר, שלא כפוף לכם, כלומר איש שמבין ונציג שלכם. ולפי ההנחיות שיהיו בחוק, הם יבדקו את הדבר הזה, ויראו מה שאנחנו אומרים, כי אנחנו הרי לא עוקבים אחריכם כל יום.
<משה אשר:>
פה כבר - - - איך אתה יודע אם זה תיק - - - 

<היו"ר ניסן סלומינסקי:>
רק שנייה.

<לבנת קופרשטיין דאש:>
הסדר לא נכון.

<היו"ר ניסן סלומינסקי:>
רק דקה, חבר'ה, תנו לי. 
הם יקבלו את הנתונים. אם הם יראו בנתונים שעדיין נופלים 5,000 איש או משהו כזה, יכול להיות שיגידו לכם: רבותי, לא מאשרים לכם את השאילתה. כלומר, אתם תצטרכו כבר לבנות אותה בצורה כזו שהיא תעבור את הפורום הראשון. הוא יהיה השומר שלנו לכל דבר, והוא יידע על כל שאילתה מה המספר הרלוונטי ומה הסכום הרלוונטי שהוא טוב.
אחרי שזה יעבור אותם, עוד תהיה עין של היועץ המשפטי לממשלה, שאמרנו: הוא או המשנה שלו, לא אנשים מתחתיהם, שהם גם כן יצטרכו על סמך ההנחיות שיהיו לוודא את הדבר הזה. ורק אז זה עובר לבנקים לקבל שמות של אותם אלה שצומצמו.
<משה אשר:>
אז אני מסביר. בסוף אתה אומר: בוא, תן כמות מוגבלת. זה מה שאתה אומר. כמות.
<היו"ר ניסן סלומינסקי:>
מה זה כמות?

<משה אשר:>
לא, כי אם הכמות טובה או לא טובה, זה נדע אחרי שנצליב את זה עם המאגרים שלנו. עד אז נדע באמת מה יצא שמה.
<היו"ר ניסן סלומינסקי:>
עוד פעם אני אומר: שאילתה שתיתן לך 100,000 איש – אתה לא צריך שום דבר, היא לא רלוונטית.

<משה אשר:>
יפה. אז צריך להמשיך לסנן.
<היו"ר ניסן סלומינסקי:>
הסינון יהיה על-ידי זה או שתעלה את הרף או כל מיני דברים מהסוג הזה, עד שתגיע - - - 
<משה אשר:>
וזה יהיה בוועדה המצומצמת הזאת?
<היו"ר ניסן סלומינסקי:>
לא, את זה אתה עוד עושה לפני כן.

<לבנת קופרשטיין דאש:>
לא, זה לא רעיון טוב. יש לי הערה.
<היו"ר ניסן סלומינסקי:>
רק שנייה. ורק אחרי כן אתה פונה לוועדה.

<לבנת קופרשטיין דאש:>
לא, זה לא נכון.

<משה אשר:>
אני צריך לצאת לבנקים - - -

<לבנת קופרשטיין דאש:>
אחרי הוועדה. הבנקים צריכים לקבל אחרי הוועדה, לא לפני הוועדה.

<משה אשר:>
לא, יש שאלה של הצמצום, איך לצמצם.

<היו"ר ניסן סלומינסקי:>
אבל איך תצמצם אם אתה לא מקבל - - - 
<משה אשר:>
לא, אני מקבל מהבנקים כמה יצא להם – 100,000, 50,000. 

<לבנת קופרשטיין דאש:>
מתי אתה מקבל?

<משה אשר:>
אומר: אוקיי, בוא נצמצם עוד.
<היו"ר ניסן סלומינסקי:>
 עדיין בלי שמות.
<משה אשר:>
בלי שמות. לפני השמות. אומר: אוקיי, תוסיפו עכשיו עוד קריטריון. הגעתם לכמה אלפים בודדים.

<היו"ר ניסן סלומינסקי:>
נניח הגעת ל-1,000.

<משה אשר:>
את זה תביאו לי. גמרנו.
<לבנת קופרשטיין דאש:>
אבל הבנקים - - -

<היו"ר ניסן סלומינסקי:>
לא.

<מנואל טרכטנברג (המחנה הציוני):>
זה בדיוק הנקודה, ניסן. בשלב הזה, אני מתחבר למה שאתה אומר, מהמספר הזה, אני קורא לו 100, שצמצמת, הם רשאים לעשות מדגם מקרי של 10% נניח, 10 איש. בודקים את ה-10 איש, מביאים את התוצאות האלה לוועדה. ואז הוועדה תחליט האם על סמך מה שיצא במדגם הזה, כדאי או לא כדאי, רשאים או לא רשאים להרחיב את זה ל-100?
<אוסאמה סעדי (הרשימה המשותפת):>
איזה ועדה? ועדת החוקה?
<היו"ר ניסן סלומינסקי:>
לא, לוועדה של השלישייה.

<משה אשר:>
הוועדה כבר אמורה להיחשף לנתונים שלנו. זה לא. 
<מנואל טרכטנברג (המחנה הציוני):>
לא, אתה מביא את התוצאות.
<משה אשר:>
אין תוצאות. זה בדיקות והצלבות. זה כבר אחרי - - - 
<מנואל טרכטנברג (המחנה הציוני):>
- - - הבדיקה של המדגם.

<משה אשר:>
הבנתי, אבל אני רק מסביר שוב.
<מנואל טרכטנברג (המחנה הציוני):>
זו הנקודה.

<משה אשר:>
צריך לצמצם את זה.
<מנואל טרכטנברג (המחנה הציוני):>
אתה יודע, זה אחד מעשרה.

<משה אשר:>
בני, צריך לצמצם את זה. אבל בסוף יש גרעין קשה, שאותו צריך לבדוק.
<היו"ר ניסן סלומינסקי:>
תנו לבנקים רגע.

<זאב בנימין בגין (הליכוד):>
אין לנו שום מושג, משה, לתוצאות האפשריות, לאומדן, למרחב של התוצאות, בשיטה הזאת שחברנו הטוב והמומחה מנו מציע. אז הוא לא יודע ואתה לא יודע כמה ייצא מתוך המדגם, כמה הוועדה תאשר וכן הלאה. לדעתי זה גם מצמצם את יכולתכם לעסוק בשלוש שאילתות בשנה, אז תעסקו כנראה בשתיים.
<ג'ק בלנגה:>
רבותי, אחרי החוק הזה לא יישאר כסף שחור בבנקים.
<היו"ר ניסן סלומינסקי:>
הלוואי.

<ג'ק בלנגה:>
אז אם זו מטרת החוק, אז בוא נכתוב.
<היו"ר ניסן סלומינסקי:>
לא מטרה, אבל אם אתה אומר - - - 
<ג'ק בלנגה:>
אנשים לא מטומטמים.
<היו"ר ניסן סלומינסקי:>
אז לאט-לאט אתה תסגור עוד דלתות.

<ג'ק בלנגה:>
אז הכסף יהיה במקום אחר, הוא לא יהיה בבנקים.
<היו"ר ניסן סלומינסקי:>
יש איקס מקומות שהכסף יכול להיות.

<ג'ק בלנגה:>
זה יהיה בכספת.

<אוסאמה סעדי (הרשימה המשותפת):>
הכספת שדיברנו עליה שבוע שעבר?
<היו"ר ניסן סלומינסקי:>
לא, אותה כבר העברנו.

<אוסאמה סעדי (הרשימה המשותפת):>
אה, העברנו?

<זאב בנימין בגין (הליכוד):>
זה כספת אחרת.
<היו"ר ניסן סלומינסקי:>
מה הוא יעשה בכספת? הוא צריך הרי לעבוד עם זה.
<ג'ק בלנגה:>
לא, בבנקים הוא לא עובד עם זה.

<משה אשר:>
הבנתי. ג'ק, אתה מעדיף שהכסף השחור של מדינת ישראל יהיה בבנקים. זה מה שאתה אומר, נכון? הוא יותר בטוח.
<ג'ק בלנגה:>
אני מעדיף שהוא יתגלגל בבנקים ולא - - - 

<משה אשר:>
שיתגלגל בבנקים. אנחנו מעדיפים שהמס ממנו יתגלגל לאוצר. זה מה שאנחנו מעדיפים.
<ג'ק בלנגה:>
זה אני מסכים אתך במאה אחוז.

<זאב בנימין בגין (הליכוד):>
בתנאים האלה, בין אם בהרחבה, כפי שהחוק הוגש, ובין אם בשיטה שמציע מנו, רבים מדי הנעלמים מכדי שנוכל באופן סביר לחוקק את החוק. וגם לא בהוראת שעה לשנתיים. אי-אפשר עם כל כך הרבה נעלמים: אנחנו לא יודעים, הם לא יודעים.
<משה אשר:>
אבל ברגע שהסטטיסטיקה מצמצת את זה והרבה - - - 
<זאב בנימין בגין (הליכוד):>
אבל יש לך מטרה. אם היא תצמצם, היא תצמצם לך גם את התנובה. אנחנו רוצים חוק יעיל.
<משה אשר:>
כן, אבל אז זה יהיה מאוד יעיל. אשאל אותך: נניח שהיית אומר תן לי שם אחד עם כל הקריטריונים שבעולם, היית אומר: בוודאי תיקח אותו.
<זאב בנימין בגין (הליכוד):>
אבל הוא לא ייתן לך 300,000,000.

<משה אשר:>
לא משנה, אבל הוא יהיה בינגו על הבן-אדם.
<זאב בנימין בגין (הליכוד):>
לי זה משנה, כי אני לא הולך לחוקק, אני לא הולך למכור כאן פיצ'פקעס. ואני חוזר ואומר: אתם עוד צריכים להביא לוועדה לאישור תקנות של חוק, שחשבתם ואמרתם שיניב הרבה מאוד כסף. והוא במקרר שלוש שנים. אז מה אתם רוצים מאתנו? מה הדחיפות פה? תמצו את היכולת שהוועדה נתנה לכם, או ועדה אחרת, או ועדת הכספים, ואז תבואו ותאמרו: עכשיו אנחנו צריכים מיצוי נוסף. לא נראה לי.
<יעל גרמן (יש עתיד):>
ויותר מזה. אם יש לך מקרה אחד כל כך ספציפי, אתה לא צריך חוק - - - 
<משה אשר:>
אני לא יודע מי זה אבל. אני לא יודע מי זה. אני צריך את הבן-אדם, אין לי אותו.
<היו"ר ניסן סלומינסקי:>
הוא סתם נתן דוגמה של מקרה.

<יעל גרמן (יש עתיד):>
לה משנה. בשביל אחד אתה לא צריך - - - 

<משה אשר:>
לא, נתתי דוגמה - - -
<היו"ר ניסן סלומינסקי:>
רק דוגמה. לבנת.

<רויטל סויד (המחנה הציוני):>
יש לזה ביטוי שמשתמשים בו: phishing. ביטוי משפטי, משתמשים בזה הרבה בבתי-המשפט. זה phishing.
<זאב בנימין בגין (הליכוד):>
זה בדיוק phishing.

<רויטל סויד (המחנה הציוני):>
ואנחנו לא יכולים לקחת חוק שהוא חוק שעושה phishing.
<משה אשר:>
אבל זה החוק.

<רויטל סויד (המחנה הציוני):>
אבל אי-אפשר.

<משה אשר:>
בגלל זה באים לכנסת, בשביל לתקן את החוק.
<יעל גרמן (יש עתיד):>
אבל הכנסת מתנגדת לזה, משה. אתה יודע שאנחנו מתנגדים.

<משה אשר:>
אנחנו מנסים לשכנע.
<היו"ר ניסן סלומינסקי:>
אם היא תתנגד, היא תתנגד. לבנת.

<יעל גרמן (יש עתיד):>
אנחנו מביעים פה את עמדתנו.
<היו"ר ניסן סלומינסקי:>
בסדר, מאה אחוז. 

<לבנת קופרשטיין דאש:>
לגבי הסדר הנכון, לדעתו, שיהיה ניתן - - - 
<היו"ר ניסן סלומינסקי:>
אורי, לבנת קיבלה רשות דיבור. בבקשה.

<לבנת קופרשטיין דאש:>
אני לא מתייחסת לנושא העקרוני, אבל לגבי הנושא של הסטטיסטיקה המבוקשת בבנקים לגבי כמות האנשים שנופלים בקבוצה. כמו שאמרנו בדיונים הקודמים, התבניות זה דבר מאוד מאוד קשה לתפעול. אז כדי שנוכל לעמוד בהוראות האלה, ואני בכלל לא נוגעת בתקופה וכו', אנחנו צריכים לקבל את הדרישה לביצוע הסטטיסטיקה אחרי שהוועדה כבר דנה בקריטריונים האיכותיים של הדרישה.
<משה אשר:>
ברור.
<לבנת קופרשטיין דאש:>
רק אחרי זה צריך להגיע אלינו.

<משה אשר:>
ברור ברור. אתם צריכים לדעת - - - 

<משה גפני (יהדות התורה):>
אומר משה אשר - - -
<היו"ר ניסן סלומינסקי:>
רגע, משה.

<זאב בנימין בגין (הליכוד):>
צריך לספק נתונים על - - - 
<לבנת קופרשטיין דאש:>
לא, אנחנו לא מעבירים שמות.
<משה גפני (יהדות התורה):>
לא שמות, אבל סטטיסטיקה.

<משה אשר:>
כמות.

<משה גפני (יהדות התורה):>
אבל משה אומר שאתם עושים את זה.

<לבנת קופרשטיין דאש:>
אנחנו לא מעבירים שמות. אני לא בדיוק יודעת - - - 

<רויטל סויד (המחנה הציוני):>
סליחה, אז תעבירו לנו גם את הנתונים האלה, שנבין על מה מדובר. נדע את הסכומים, נדע את האנשים.
<לבנת קופרשטיין דאש:>
אנחנו לא יודעים.

<משה אשר:>
אין להם שאילתות.

<רויטל סויד (המחנה הציוני):>
אבל אתם מעבירים.
<לבנת קופרשטיין דאש:>
אנחנו לא מעבירים שמות.

<היו"ר ניסן סלומינסקי:>
אין להם שאילתות.

<רויטל סויד (המחנה הציוני):>
בלי שמות. אנחנו לא רוצים שמות, אנחנו רוצים את הסטטיסטיקה. אתם מעבירים, אנחנו רוצים גם לראות את זה פה בוועדה.
<היו"ר ניסן סלומינסקי:>
רויטל, רק שנייה.

<משה גפני (יהדות התורה):>
ניסן, אבל זה לא בסדר. מנו הציע הצעה, כולנו מתייחסים אליה ברצינות.
<היו"ר ניסן סלומינסקי:>
תן לי דקה, אני הולך לסדר את זה. לבנת.
<משה גפני (יהדות התורה):>
לא, אבל היה פה ויכוח - - - 
<אורי מקלב (יהדות התורה):>
מותר לי לדעת על-פי איזה חוק הם מעבירים את המידע?
<היו"ר ניסן סלומינסקי:>
זה מתחיל להסתדר, רק שנייה. משה, אני עוד פעם מבקש, כנראה זה יצטרך - - -

<משה גפני (יהדות התורה):>
כשאתה אומר משה אתה מתכוון משה אשר.
<אורי מקלב (יהדות התורה):>
זה ר' מוישה.

<היו"ר ניסן סלומינסקי:>
לא, זה ילך אחרת. אם אני אומר את זה בעדינות זה אליו, אם בתקיפות זה אליך.
<משה גפני (יהדות התורה):>
אמרתי את זה בכוונה, כי ידעתי שזאת התשובה.
<היו"ר ניסן סלומינסקי:>
אני אומר: זאת אומרת שיכול להיות שזה יעבור את הוועדה פעמיים. פעם ראשונה זה יעבור כדי לראות שבאמת השאילתה היא רלוונטית, כדי שאתם תעשו רק את הסטטיסטיקה. אחרי שיהיו תוצאות של הסטטיסטיקה ואת כל הדברים, אז יחזור עם המספרים לוועדה, והיא תבחן, היא תהיה הנציג שלנו, ידא אריכתא שלנו, ותגיד: אם לפי הנתונים האלו יש סיכוי נניח, שהפגיעה בפרטיות תהיה סבירה, ומצד שני הסיכוי לתפוס יהיה גדול, היא תאשר את זה, ואז זה יתגלגל ותתנו את השמות.
אם היא תחשוב שהפגיעה בפרטיות היא גדולה מדי – היא לא תאשר. או לחלופין היא תחשוב שהסכום שכתוצאה מזה יונפק, ואז כבר תהיה יותר יכולת לעשות הערכה כי ידברו כבר, הוא קטן מדי – גם לא תאשר את זה. זאת אומרת, זה פעמיים יעבור את הוועדה. ואז יכול להיות שאתה מקבל כאן איזה מבנה שהוא מתחיל להיות יותר סביר.
<זאב בנימין בגין (הליכוד):>
לשיטתך, בהנחיה בחוק לאותה ועדה יהיה כתוב: ובלבד שהפגיעה בפרטיות על-פי סעיף 7 לחוק כבוד האדם וחירותו לא תהיה רבה מדי? הם יחליטו? זאת תהיה הנחיה לוועדה?
<היו"ר ניסן סלומינסקי:>
כן. לוועדה וליועץ המשפטי.

<גיא גולדמן:>
אבל הפגיעה בפרטיות אינהרנטית.
<היו"ר ניסן סלומינסקי:>
גם היועץ המשפטי אחר כך בודק את זה אותו דבר. כן, זה יהיה. אני אומר שוב: המטרה שלנו כל הזמן זה מצד אחד לאפשר להם לעלות על הון שחור, אבל מצד שני למנוע כמה שאפשר באופן מידתי את הפגיעה בפרט, אחרת לא היינו - - - 
<משה גפני (יהדות התורה):>
שאלתי האם ההצעה הזאת היא רלוונטית? האם הבנקים יכולים לעשות את זה?
<משה אשר:>
יכולים.
<משה גפני (יהדות התורה):>
בסדר. היא אמרה שלא.

<משה אשר:>
יכולים.

<היו"ר ניסן סלומינסקי:>
לא, היא אמרה שכן.

<לבנת קופרשטיין דאש:>
אמרתי שצריכים לבחון כל שאילתה.

<משה גפני (יהדות התורה):>
לבחון לבחון, סליחה. זאת אומרת, אין לה תשובה חיובית כרגע, היא צריכה לבחון את זה. אמר משה אשר, שזאת תשובה מאוד חשובה לי, הוא אמר שגם היום מבצעים את זה. אם היום מבצעים את זה, אני רוצה לדעת באיזה הקשר. אם אי אפשר להגיד את זה ליד השולחן, אני רוצה שיגידו לי בסוד. בגלל שאם מבצעים את זה, אז יכול להיות שיש לנו איזה פתח אחר. אם מבצעים את זה היום.
<היו"ר ניסן סלומינסקי:>
לא יודע. הרי תלוי בכל שאילתה.

<משה גפני (יהדות התורה):>
מה זה כל שאילתה? אתה מדבר בחקיקה ראשית.
<היו"ר ניסן סלומינסקי:>
לא, אני אומר: אבל יש סוגים שונים של שאילתות וסוגים שונים של עבודה שהם צריכים לעשות. דוגמה, אם השאילתה תהיה על איי קיימן, אז יש להם סוג אחד. אם השאילתה תהיה: אנחנו רוצים שכל החשבונות של ילדים עד גיל 15 שמסתובב שמה סכום של נניח איקס – זה סוג שונה של עבודה. אבל הם יודעים לעשות גם את זה וגם את זה. אבל אלה סוגים שונים של דברים.
<משה גפני (יהדות התורה):>
אז אני שואל: מה המקרים שבהם הבנקים היום נותנים נתונים כאלה?
<מנואל טרכטנברג (המחנה הציוני):>
אני רוצה לשאול אחרת - - - 

<זאב בנימין בגין (הליכוד):>
סליחה, אבל, מנו, שנייה, תרשה לי, אני צריך ללכת להצבעה על שקיות ניילון בוועדת הפנים. 
אני מבקש להעיר לגבי עקומת הלמידה, שבמשך עשר שנים, על-פי הנתונים של האוצר, עומדות לפתחנו 30-20 שאילתות, 3-2 לשנה. אז בתוך מספר כל כך מצומצם של שאילתות יעבור זמן לא מועט עד שילמדו איך לאמוד את עקומות הלמידה. ועכשיו אנחנו צריכים לשאול: האם כדאי להפעיל את כל המאמץ והמכשיר הזה?
<היו"ר ניסן סלומינסקי:>
לא, השאלה שלך היא נכונה. אבל, בני, אם נעשה את זה כהוראת שעה ונשב פה ונקבל בעוד שנתיים נתונים, יכול להיות - - - 
<זאב בנימין בגין (הליכוד):>
על יסוד 4-3 שאילתות. מה תדע מזה? עד שהם ילמדו ללמוד, זאת הבעיה. הם יצטרכו ללמוד איך לומדים.
<היו"ר ניסן סלומינסקי:>
אחרי שנתיים, אם הם לא הביאו לפחות 300,000,000, אז יכול להיות שנגיד: אין טעם. אז נעשה את זה בצורה כזאת. 
אני באמת משבח את מנו שפתחת לנו כיוון מאוד יעיל, ושיכול באמת למנוע מאוד מאוד את הפגיעה בפרט מה שנקרא. יכול להיות שזה יהיה על חשבון היכולת שלהם לאתר, אבל אוקיי, את זה אמרנו, זה האיזון של הדברים. כולל אפילו אם נשכנע אותם או נחליט שיעשו בדיקה מדגמית לפני שזה עובר, כדי לתת להם באמת את - - - 

<מנואל טרכטנברג (המחנה הציוני):>
אלה הכלים.

<היו"ר ניסן סלומינסקי:>
אוקיי. אלעזר, רצית הערות? אני רוצה שאת הדברים שדובר פה תנסה לנסח.

<לבנת קופרשטיין דאש:>
גם לנו יש עוד הערות.
<אלעזר שטרן:>
לפני ניסוח, כמה הערות, חלקן עקרוניות, חלקן יותר נקודתיות. מכיוון שעלה פה הדיון העקרוני, אני רוצה להזכיר, לא אכנס לנושא של הפרטיות שנדון פה עכשיו בצורה מעמיקה, אבל הערתי כבר בדיון הראשון על בעיה נוספת שבעצם לא נדונה פה. חברת הכנסת סויד הזכירה את זה, היא קראה לזה phishing, אבל יש פה, מעבר לשאלת הפגיעה בפרטיות ואיך לצמצם אותה, יש פה את השאלה העקרונית, אני מעדיף לקרוא לזה profiling ולא phishing, של הבעיה העקרונית שבה תופסים קבוצה מסוימת, ועל סמך נתונים תיאורטיים סטטיסטיים, שמים סימן שאלה מעל הראש של הקבוצה הזאת, והם הופכים להיות טעוני בדיקה.
בעצם אדם שלא עשה שום דבר שיש חשד קונקרטי נגדו, עכשיו בעצם צריך לתת תשובות למה הוא עשה דבר מסוים.
<רויטל סויד (המחנה הציוני):>
רק כי הוא משתייך לקבוצה מסוימת.
<אלעזר שטרן:>
רק כי הוא משתייך לקבוצה מסוימת.

<משה אשר:>
לא, שהוא עונה על קריטריונים מסוימים.
<אלעזר שטרן:>
נכון, שהוא עונה על קריטריונים מסוימים.

<רויטל סויד (המחנה הציוני):>
קבוצה מסוימת.

<משה אשר:>
לא, קבוצה זה קריטריונים.

<אלעזר שטרן:>
בלי שיש חשד קונקרטי שהוא עשה משהו.

<רויטל סויד (המחנה הציוני):>
זה מכבסת מילים.
<אלעזר שטרן:>
אני רק מציין שמעבר לשאלת הפרטיות, יש פה גם את השאלה הזאת של profiling. אז זו נקודה אחת.
<משה אשר:>
סליחה, profiling אנחנו עושים היום בכל פעילות שלנו. גם בייבוא. אנשים מייבאים פה אין-סוף דברים במדינת ישראל. איך אנחנו בודקים את הקונטיינרים לבדיקה? רק על מה? על סמך profiling.
<משה גפני (יהדות התורה):>
זה משהו אחר. אתה מדבר על דבר טכני - - - נמצאים בקבוצה.
<משה אשר:>
Profiling.
<משה גפני (יהדות התורה):>
כאן אתה לוקח קבוצה, אתה אומר: הם מעלימי מס.
<היו"ר ניסן סלומינסקי:>
לא, שיש פוטנציאל, שחשודים.

<משה גפני (יהדות התורה):>
אתה כן אומר.
<היו"ר ניסן סלומינסקי:>
שיש להם מהניסיון - - -

<ג'ק בלנגה:>
הוא כבר יודע שיש הפרה, אדוני.

<היו"ר ניסן סלומינסקי:>
שיש ניסיון מסוים, שזה פוטנציאל כן להעלמה. הרי מזה זה מתחיל. הוא לא אומר: כל מי שיש לו בחשבון 1,000,000 שקל אני רוצה לדעת. זה לא קריטריון. 

<ג'ק בלנגה:>
לא, הוא אומר, שכל מי שיש לו 1,000,000 שקל אז יש ספק שהוא הפר את חוקי המס.
<היו"ר ניסן סלומינסקי:>
לא. מה פתאום, עשה לי טובה.

<ג'ק בלנגה:>
תקרא את החוק. כתוב: יש לו יסוד סביר שהפרו הוראה מהוראות חוקי המס.
<היו"ר ניסן סלומינסקי:>
אז יהיה כתוב אחרת. עוד פעם, אנחנו מדברים עכשיו על מה שייכתב.
<משה אשר:>
- - - בחשבונות של קטינים - - - כנראה שיהיה מה לבדוק שמה.
<רויטל סויד (המחנה הציוני):>
לא, אבל שיחזור בבקשה. תסביר בבקשה למה אתה אומר שזה לא profiling. תסביר למה אתה חושב שלא.
<משה אשר:>
העולם של profiling עובד בצורה הזאת: יש אוכלוסייה אין-סופית, נניח כל היבוא, כל חשבונות הבנקים, קבוצה מאוד גדולה, ואתה מתוכה על סמך קריטריונים וסימנים מחשידים, שלמדת אותם עם השנים בחקירות, בבדיקות השונות, אתה מפעיל את זה כדי להציף את המקרים הספציפיים לבדיקה.
<משה גפני (יהדות התורה):>
ואז קוראים לכולם, לכל הבדיקה.
<משה אשר:>
לא, אז המערכת רצה על הכול. אתן לך דוגמה ביבוא שלנו.
<משה גפני (יהדות התורה):>
אתן לך דוגמה.

<משה אשר:>
אבל זה לא קבוצת עורכי-הדין, כמו ש - - -
<משה גפני (יהדות התורה):>
לא, זו לא קבוצת עורכי-הדין. אבל למשל אם זה יהיה המתנחלים, הקבוצה תהיה קבוצה של מתנחלים.
<משה אשר:>
לא, זו לא קבוצה רלוונטית.

<משה גפני (יהדות התורה):>
היא רלוונטית. בגלל שהם מעלימים מס. המתנחלים למשל. ואז המתנחלים יקבלו תדמית של מעלימי מס.
<ג'ק בלנגה:>
במאה אחוז אתה צודק. זה גם יהיה בעיתון.
<היו"ר ניסן סלומינסקי:>
לא, הוא רוצה שגם האופוזיציה תצביע - - -

<רויטל סויד (המחנה הציוני):>
למה אתה מצמצם? הציונות הדתית. למה אתה מצמצם רק למתנחלים?
<רויטל סויד (המחנה הציוני):>
לא רציתי להגיד קבוצה אחרת.

<היו"ר ניסן סלומינסקי:>
לא, חלק גדול מהם זה הערים החרדיות. הם הרוב שם.
<משה גפני (יהדות התורה):>
הם לא מתנחלים.

<היו"ר ניסן סלומינסקי:>
הם לא מתנחלים?
<משה גפני (יהדות התורה):>
הם לא מתנחלים, הם לא מקבלים תקציב מהחטיבה להתיישבות.
<היו"ר ניסן סלומינסקי:>
אבל הם מקבלים בדרכים אחרות.

<משה גפני (יהדות התורה):>
מתנחלים בלי כסף זה לא מתנחלים.
<רויטל סויד (המחנה הציוני):>
הפוגה פוליטית, חכה.

<היו"ר ניסן סלומינסקי:>
אז תגיד: כל מי שמקבל כסף מהאוצר. רועי, אני מבקש שתפנה לשר, שיעביר לנו כל מי שמקבל כסף מהאוצר. נראה מי הקבוצות שמקבלות הכי הרבה כסף מהאוצר. ר' מוישה, הוא יעביר לנו את כל הקבוצות שמקבלות הכי הרבה כסף מהאוצר.

<משה גפני (יהדות התורה):>
אני בעד. מה נעשה איתם, דרך אגב?

<היו"ר ניסן סלומינסקי:>
לא חשוב. רק אז לא תוכל להיכנס למקומותיכם מה שנקרא.

<משה גפני (יהדות התורה):>
כן, תיכנסו למקומותינו. אבל זה בסדר, אנחנו למקומותיכם לא רוצים להיכנס. ברגע שאני נכנס יש משבר קואליציוני. לא, אבל אתה לא יכול להתעלם מקבוצה. יכולה להיות קבוצה שיש שמה תנודות בחשבון והיא תהיה מזוהה, 80% מהם יתברר שהם לא מעלימי מס.
<ג'ק בלנגה:>
99%.
<משה גפני (יהדות התורה):>
אבל הייתה הצעה כאן שלפי זה בודקים. 

<משה גפני (יהדות התורה):>
לא הבנתי מה שהצעת?

<היו"ר ניסן סלומינסקי:>
יחד עם מנו וכל זה, אז זה מצמצם את האפשרות הזאת.

<משה גפני (יהדות התורה):>
זה בסדר. אבל יש קבוצה.
<היו"ר ניסן סלומינסקי:>
מה זה קבוצה?

<משה גפני (יהדות התורה):>
קבוצה אמרתי לך.
<משה אשר:>
קבוצת חשבונות בנק.

<משה גפני (יהדות התורה):>
מתברר פתאום שהרבה מתנחלים מעבירים כסף לאיי קיימן. מתברר. טכנית, אני לא יודע.
<היו"ר ניסן סלומינסקי:>
אבל מה זה קשור? הקבוצה תהיה מעבירי הכסף לאיי קיימן, לא המתנחלים. מעבירי הכסף.

<רויטל סויד (המחנה הציוני):>
אבל הבדיקה תהיה מלכתחילה של מתנחלים.
<היו"ר ניסן סלומינסקי:>
יכול להיות שיקרה שגם אחד מבני-ברק העביר לאיי קיימן, אז הוא יהי בקבוצה.

<משה גפני (יהדות התורה):>
הוא לא יהיה בקבוצה.
<היו"ר ניסן סלומינסקי:>
אם הקבוצה תהיה מעבירי הכסף לאיי קיימן, אז הוא יהיה.
<רויטל סויד (המחנה הציוני):>
לא, אבל זה מה שאסף אומר. הרי כל השיח הזה עכשיו כרגע, והתשובה שעוד לא קיבלנו את כולה, עלתה כתוצאה ממה שאמר היועץ המשפטי.
<היו"ר ניסן סלומינסקי:>
נו, מאה אחוז.

<משה גפני (יהדות התורה):>
80% מהם הרי הם נקיים.

<רויטל סויד (המחנה הציוני):>
שנייה, ניסן. היועץ המשפטי של הוועדה מעלה חשש של אני אמרתי phishing הוא אומר profiling – בסדר. עכשיו היית באמצע התשובה.
<משה גפני (יהדות התורה):>
אולי תתחילו לדבר בעברית, שנוכל להגדיר מדויק.
<רויטל סויד (המחנה הציוני):>
עכשיו היית באמצע התשובה, כשנכנסנו למתנחלים.
<משה אשר:>
אחד, הקבוצה היא לא קבוצה של עורכי-דין, רואי חשבון, אברכים, התיישבות. זה לא סוג של קבוצה מבחינתנו, זה לא סוג של קבוצה רלוונטית.
<אורי מקלב (יהדות התורה):>
תסביר למה זה לא קבוצה.

<משה גפני (יהדות התורה):>
מקבלי הבטחת הכנסה שיש תנודה בחשבון. מקבלי הבטחת הכנסה זה לא קבוצה?
<יוסף חיים זינגר:>
אולי הניסוח שלנו לא מדויק וצריך לעשות איזה תיקון בניסוח. הרעיון הוא - - - 
<היו"ר ניסן סלומינסקי:>
הם מבינים את הרעיון וינוסח בדרך הנכונה. אבל זה לא הרלוונטיות בדיון פה. זה מה שאני אומר פה, זה לא הדיון.
<רויטל סויד (המחנה הציוני):>
סליחה, אני מבקשת שהוא ישלים את התשובה. איך אתה עונה ליועץ המשפטי של הוועדה?
<היו"ר ניסן סלומינסקי:>
הדיון הוא השעון שייגמר עד 11:00. זה הכול, נו, אין מה לעשות.

<רויטל סויד (המחנה הציוני):>
למה? אמרת שאין הצבעות היום, אז מה זה משנה? אי-אפשר להבין?
<היו"ר ניסן סלומינסקי:>
מה פירוש? מבינים, אנשים מבינים.

<רויטל סויד (המחנה הציוני):>
סליחה, משה, כולם מבינים חוץ ממני. בבקשה. וגם היועץ המשפטי כי הוא העלה את הטענה. רק אני והיועץ המשפטי לוועדה לא מבינים.
<משה אשר:>
רגע, אנסה להסביר את הדברים ברשותכם בקצרה, כדי שלא לגזול זמן מהוועדה. היום אנחנו נמצאים בעולם של profiling. זאת אומרת, גם היום, כשאנחנו אומרים: איזה תיק לבדוק, איזה מכולה לבדוק, איזה שומה לעשות, איך להגיע. יש לנו הרבה מאוד נתונים. על סמך זה אנחנו עושים חיתוכים לפי סימנים מחשידים, ומגלים בסוף את מי לבדוק.
כל מה שאנחנו רוצים בחוק הזה זה להוסיף עוד מאגר, עוד פוטנציאל, שגם דרכו, כי אין לנו כרגע את המאגר הזה, אנחנו לא יודעים מה קורה שם, בבנקאות ברמה הכללית. שייתנו לנו עוד מידע מסוים, שאתו נצליב הלאה, ונגיע למקומות שבאמת צריך לפגוע בהם בצורת הנקודה המידתית הנכונה, המדויקת ביותר. זה הרעיון. הרעיון הוא רעיון כללי, הוא קיים בכל העולם, בכל ההקשרים.
<רויטל סויד (המחנה הציוני):>
אז זה הרעיון. אבל היישום שלו.

<משה אשר:>
עכשיו ביישום. החשש של הוועדה היה שאתם תקבלו בסוף הרבה מדי שמות שבסוף לא יצא מהם כלום. ואז לכאורה הפגיעה אל מול הפוטנציאל האמיתי לתפוס את המעלימים, אל מול הפגיעה הכללית שלא יהיה שום דבר מהם, גם אחרי בדיקה, המידתיות היא פה – זה הדיון, על המידתיות – המידתיות היא שיהיה יותר פגיעה אל מול התועלת.
אז אוקיי, הציע מנו: תשמע, אם אתה מקבל 10,000 איש אז זה מוגזם.

<היו"ר ניסן סלומינסקי:>
בלי שמות, רק מספר.

<משה אשר:>
אז זה פגיעה. אז לכן הוא הציע: אם השאילתה, שהבסיס שלה הוא סימנים מחשידים להעלמת מס, כמו שאמרנו, אם השאילתה תביא לך כמות גדולה, תמשיך לעשות עוד קריטריונים, עוד סינונים, עוד סינונים. הוסיף יושב-ראש הוועדה, שלא אתה תוסיף אותם, הוועדה תוסיף אותם. הצוות עם השופט, היא תוסיף את הקריטריונים. עד שתגיע לכמות סבירה, שאיתה אתה יכול באמת לתפוס, כמות סבירה שאתה יכול לבדוק אותה.
<רויטל סויד (המחנה הציוני):>
את זה הבנו. וזה עדיין, אסף, לא נותן את הפתרון. וחזרנו לאותו דבר.
<משה אשר:>
ואז המידתיות בין הגנת הפרטיות לבין האפשרות לתפוס – כבר המשקל משתנה.
<אורי מקלב (יהדות התורה):>
אבל לא, זה מספר קטן - - - כי מספר קטן הוא יותר פוטנציאל של חשודים.

<משה אשר:>
ושלב נוסף שהצעת - - - 
<היו"ר ניסן סלומינסקי:>
של הבדיקה המקדמית, שנדבר עליה.
<רויטל סויד (המחנה הציוני):>
שנייה, רגע, זה הבנו. עכשיו, אומר היועץ המשפטי, שזה לא נותן את המענה למה שהעלית. תחדד את זה.
<היו"ר ניסן סלומינסקי:>
למה זה לא נותן את המענה?

<אלעזר שטרן:>
למה יש הבדל בין הדוגמאות שנתת לבין הדבר הזה? אתה מדבר על גורמים שגם ככה חייבים בדיווח: אנשים שמייבאים - - - 
<משה אשר:>
כל אחד שמעלים מיסים חייב דיווח. זה כולם, זה האוכלוסייה.
<אלעזר שטרן:>
אשמח אם תיתן לי לסיים. נתת דוגמאות של יבואנים, של כל מיני גורמים שחייבים בדיווח. ולכן יש לך את התיקים אצלם, ואתה אומר: אני בודק תיקים לפי - - - 
<משה אשר:>
גם זה לא נכון. נתתי דוגמה של 118,000 אנשים שלא היה להם תיקים בכלל.
<רויטל סויד (המחנה הציוני):>
תן לו להשלים שנייה. אנחנו רוצים להבין. 
<משה אשר:>
לא, אבל זו הדוגמה.

<רויטל סויד (המחנה הציוני):>
שנייה, תן להשלים את השאלה ותענה אחרי זה.

<משה אשר:>
תתייחס גם לזה.

<אלעזר שטרן:>
אשמח, אם תיתן לי לסיים. מכיוון שהדבר הזה מדבר גם על אנשים פרטיים לחלוטין, שאין להם שום חובת הדיווח, אנשים שכירים וכו', זה לא אותו דבר. גם מבחינת רמת הפגיעה בפרטיות, אני עכשיו מקשר בין שתי הסוגיות, יש הבדל בין העוצמה של הפגיעה בפרטיות כשמדובר על אנשים שחייבים בדיווח ברמה מסוימת, היא נמוכה יותר, והעוצמה של הפגיעה בפרטיות באנשים שלא חייבים בדיווח היא הרבה יותר גבוהה. הרבה יותר גבוהה, כי הם לא חייבים לדווח לך. בסדר?
ולכן גם כשאתה מדבר על ה-profiling יש הבדל מבחינת עוצמת הפגיעה בין profiling של אדם שגם ככה חייב לדווח לך, הוא נמצא תחת הבקרה שלך, ל- profiling של אנשים שלא נמצאים תחת הבקרה שלך ולא חייבים לדווח לך.
ולכן ההשוואה בין המכולות שאתה בודק אותן לבין אנשים עם חשבונות פרטיים שהם שכירים, זה לא אותה רמה של פגיעה, זו פגיעה הרבה יותר חמורה. זו נקודה ראשונה.
<משה אשר:>
נתתי דוגמה אחרת.
<אלעזר שטרן:>
נקודה שנייה שהיא חשובה, כי כל הזמן מסתובבים סביבה פה, ובעצם גיא קרא אותה מקודם אבל לא התייחסנו לתוכן שלה, זה הנושא של הסממנים. אני רוצה להדגיש: הסממנים האלה הם סממנים שהם כל כך אמורפיים וכל כך רחבים, שהם בה בעת אומרים הכול ולא אומרים כלום. אפשר להכניס לתבניות העל שכתבתם פה בעצם כמעט כל תסריט אפשרי שיקים יסוד סביר להעלמת מס.
אני קורא ממה שכתוב היום: הופקדו סכום או סכומים בהיקף, באופן או בתדירות המקיימים יסוד סביר להעלמת מס. כמות התסריטים שיכולה להיכנס למשפט הזה היא אין-סופית.
<ג'ק בלנגה:>
הכול.

<אלעזר שטרן:>
אתן דוגמה. דיברו על איי קיימן.

<משה אשר:>
בשביל זה יש ועדה.

<אלעזר שטרן:>
בוא ניקח דוגמה אחרת, לא איי קיימן, דוגמה אחרת שהעלה רן מלמד בדיון הקודם. באותה מידה אני יכול לקחת את כל הקבוצה של אנשים שהם – ואפתח סוגריים, אני הולך לסיפה: זהות המפקיד, לא רק פעולות, זהות המפקיד המקיימת יסוד סביר להעלמת מס. 

ניקח את כל האנשים שמקבלים הבטחת הכנסה והם אמורים להרוויח, אני לא יודע כמה, נגיד 3,500 שקל בחודש, הם לא אמורים לעבוד, זאת אומרת הם מקבלים הבטחת הכנסה על סמך זה שהם לא עובדים, ועכשיו תשלחו שאילתה: כל מי שמקבל הבטחת הכנסה, נכנסת לו הבטחת הכנסה כל חודש, אבל יש לו תנועות בחשבון שהן מעל 10,000 שקל. לכאורה על פניו, אם אני מתייחס לרף הראייתי של יסוד סביר להעלמת מס, אז אני מאמין שלא צריך להיות כלכלן גדול או איש מיסים מומחה בשביל לומר: באמת, איך יכול להיות שאדם שאמור לקבל 3,500 שקל, יש לו בחשבון 10,000? איך יכול להיות?
<משה אשר:>
ואם יש לו 1,000,000? אם יש לו 2,000,000?
<אלעזר שטרן:>
כנראה שמשהו פה הוא בעייתי. אז קודם כול צריך לקחת בחשבון שהסממנים האלה - - - 
<משה אשר:>
בדוגמה שלך, אם יש לו 2,000,000?
<אורי מקלב (יהדות התורה):>
גם עובד בנק, אם יש לו 2,000,000 בחשבון צריך לקחת אותו. מה ההבדל? כל אלה שיש להם 1,000,000 ומרוויח 10,000 שקל תגיע אליהם.
<אלעזר שטרן:>
הסממנים האלה הם כל כך רחבים וכל כך אמורפיים, שאפשר להכניס לתוכם כמעט כל דבר אפשרי. 
עכשיו, זה נכון שלצייר קבוצה, כמו להגיד כל עורכי-הדין אנחנו לא יכולים. אבל כן אפשר טיפה להתחכם, וזה יעבור את הרף הראייתי של יסוד סביר להעלמת מס, לעשות כל עורכי-הדין שיש להם מעל כך וכך בחשבון.
<ג'ק בלנגה:>
כל עורכי-הדין הפליליים.
<אלעזר שטרן:>
כל עורכי-הדין הפליליים שיש להם כך וכך בחשבון. 

<משה אשר:>
קבוצה עם סיכון.
<אלעזר שטרן:>
כן, כתוב פה זהות המפקיד, שמקיימת יסוד סביר. אז אני יכול, ואני לא כלכלן ואין לי שום הבנה במיסים, ואני יכול לצייר לך עכשיו כמה וכמה שאילתות, שכולן מקימות את הרף של יסוד סביר להעלמת מס, וכולן נכנסות עם קבוצות מאוד מאובחנות ומאוד מוגדרות של אנשים, כמו עורכי-הדין הפליליים שיש לגביהם סטיגמה, שהם מקבלים מזוודות של מזומן מהלקוחות שלהם.
<ג'ק בלנגה:>
אבל הם לא טיפשים להפקיד את זה בבנק.
<רויטל סויד (המחנה הציוני):>
חבר'ה, תעזבו את - - - 
<משה גפני (יהדות התורה):>
זהות המפקיד זה גם - - - 

<אורי מקלב (יהדות התורה):>
פרקליטים - - - 

<אלעזר שטרן:>
צריך אבל שהזהות תקים יסוד סביר. אז אפשר גם לבנות סביב כל מיני - - -

<יוסף חיים זינגר:>
פה צריך שכל אחד יקים.

<אלעזר שטרן:>
צריך שהקבוצה. 
<יוסף חיים זינגר:>
כלומר כל קריטריון בנפרד, שיהיה קריטריון שמקים זהות.

<אלעזר שטרן:>
נכון נכון.

<יוסף חיים זינגר:>
לדוגמה, אתה לא יכול לקחת את כל עורכי-הדין שמפקידים מעל 100,000 שקל.
<קריאה:>
למה?

<יוסף חיים זינגר:>
אסביר. כי עורכי-הדין, נכון שזה קבוצה, אבל אולי – ועוד פעם, אם צריך לחדד את הנוסח, אז נחדד.
<ג'ק בלנגה:>
לא נוסח. הוא מתאר את זה, ספי.

<יוסף חיים זינגר:>
אני רוצה שנייה לסיים. צריך שיהיה שכל מה שנקרא סממן, כלומר כל קריטריון שבונה את הקבוצה יהיה קריטריון כזה שקשור ליסוד הסביר להעלמת המס. כלומר, אם נניח אני אומר: כל עורכי-הדין שמפקידים מעל 100,000 שקל. עורכי-הדין זה לא קבוצה שמעלה יסוד סביר. ולכן אתה לא יכול להשתמש בזה.
<משה גפני (יהדות התורה):>
אז למה בחוק כתוב קבוצה?
<אלעזר שטרן:>
ספי, זה הצירוף של הדברים.

<משה גפני (יהדות התורה):>
- - - במקרה הוא עורך-דין, הוא יכול להיות רואה חשבון. אבל למה קבוצה?
<אלעזר שטרן:>
ספי, זה הצירוף של כל הקריטריונים האלה.

<רויטל סויד (המחנה הציוני):>
אתה אומר: הוועדה תצמצם. ואני אומרת: החוק צריך - - - 

<משה אשר:>
גם החוק יצמצם.

<אלעזר שטרן:>
אני רוצה לסיים רק את הנקודה הזאת.

<מנואל טרכטנברג (המחנה הציוני):>
תן לי רק משהו בקשר לזה.
<אלעזר שטרן:>
אסיים רק את המשפט.

<יוסף חיים זינגר:>
בכל המקרים צריך להיות קריטריון רלוונטי.

<ג'ק בלנגה:>
מה זה קריטריון?
<יוסף חיים זינגר:>
אני רוצה להסביר.

<אורי מקלב (יהדות התורה):>
קבלן זה קבוצה?

<יוסף חיים זינגר:>
לא. למה? כי קבלן - - -

<משה גפני (יהדות התורה):>
אז למה כתוב קבוצה?
<יוסף חיים זינגר:>
נתקן את - - - 

<היו"ר ניסן סלומינסקי:>
קבוצה זה אלה שענו על הקריטריון.

<משה גפני (יהדות התורה):>
אבל רגע, שנייה, אדוני היושב-ראש, אומר נציג משרד המשפטים: נתקן את הקבוצה. אתה עובר על סדר-היום, בגלל שהמילה קבוצה מחשידה את החוק לגמרי. הוא אומר: לא עורכי-דין. זה יכול להיות עורך-דין שקיבל מזוודות עם כסף, זה יכול להיות רואה חשבון.
<רויטל סויד (המחנה הציוני):>
אפשר לחזור למתנחלים במקום עורכי-דין?
<משה גפני (יהדות התורה):>
לא, זה מה שהוא אמר.

<אורי מקלב (יהדות התורה):>
עורכי-דין פליליים. ומתל-אביב.
<משה גפני (יהדות התורה):>
לא, הוא אומר: זה לא קבוצה. 

<היו"ר ניסן סלומינסקי:>
ר' מוישה, אני אומר עוד פעם: הרי החוק הזה עבר - - - 

<משה גפני (יהדות התורה):>
בדיוק, אני נגד זה שיעשו שם רע למתנחלים.
<ג'ק בלנגה:>
רופאים פרטיים.

<היו"ר ניסן סלומינסקי:>
החוק הזה הרי עבר הרבה שינויים, ואין שום בעיה לעשות את השינויים האלו. אם הייתי יודע שבאמת אנחנו מדברים פה – ר' מוישה.

<משה גפני (יהדות התורה):>
אין לה משמעות – שיתקנו אותה, בגלל שזה מחשיד.
<היו"ר ניסן סלומינסקי:>
ר' מוישה, אני אומר שוב: אם הייתי יודע שאנחנו כאן מדברים באמת שאנחנו הולכים ורוצים לקנות - - - 
<משה גפני (יהדות התורה):>
התחייבתי שאני לא עושה פיליבסטר ואני לא עושה.
<היו"ר ניסן סלומינסקי:>
לא, אתה אבל נגד החוק, אז זה לא רלוונטי. לא, לכן אני אומר, אתה לא הולך לתקן. הרי גם אם יתקנו את המילה הזאת, תהיה נגד.
<משה גפני (יהדות התורה):>
לא אמרתי.

<היו"ר ניסן סלומינסקי:>
הודעת. הלוואי ולא.
<משה גפני (יהדות התורה):>
לא אמרתי. אל תגיד עלי דבר כזה. אני אדם ליברלי, אני פתוח לרעיונות.
<היו"ר ניסן סלומינסקי:>
מאה אחוז. אני שמח.

<משה גפני (יהדות התורה):>
אני עושה את זה כל הזמן. החוק הזה – אני נגדו.
<היו"ר ניסן סלומינסקי:>
אני נגדו.

<משה גפני (יהדות התורה):>
אני חושב שהפגיעה פה, והוכחתי את זה בחוקים קודמים שהיו אצלי בוועדה – אני נגד זה. אם זה ינוסח בסופו של דבר באופן כזה שגם מידת הכסף שייכנס לאוצר המדינה וגם מידת הפגיעה בפרטיות תהיה זעירה - - - 
<היו"ר ניסן סלומינסקי:>
טוב, אז אנחנו כאן מעלים.
<רויטל סויד (המחנה הציוני):>
היועץ המשפטי, אולי תשלים.
<היו"ר ניסן סלומינסקי:>
רק שנייה, אתן לו לדבר. לכן אני אומר, שאם נניח יתברר שהמילה הזאת היא בעייתית, אז ימצאו מילה אחרת. הרי אנחנו עושים כאן שינויים דרמטיים בחוק הזה כל הזמן.
<משה גפני (יהדות התורה):>
שימחקו את זה.
<היו"ר ניסן סלומינסקי:>
בסדר. אז אתה אומר, רושמים את זה, ויעשו. אבל, ר' מוישה, אני אומר שוב: אם הדיון הוא באמת לגופו, והמטרה היא לשפר. אם הדיון הוא רק כדי למצוא עוד דבר לעצור ועוד דבר – אז חבל.

<משה גפני (יהדות התורה):>
לא לא, בסדר.

<היו"ר ניסן סלומינסקי:>
אז לכן אני אומר: זו ההתייחסות.

<רויטל סויד (המחנה הציוני):>
תשלים, היועץ המשפטי.

<זאב בנימין בגין (הליכוד):>
אלעזר לא סיים.

<אלעזר שטרן:>
אני רוצה לחדד עוד שתי נקודות, גם בהקשר לדברים שספי אמר. אפשר להציג את הדברים כאילו הם רק פעולות. אפשר. ואפשר גם להבין, שזה לא מאוד מורכב ומסובך לנסח שאילתה, שבעצם מתכוונת לקבוצה מסוימת, אני פשוט מנסח את זה דרך סוג הפעולה. הרי פעולה לא נעשית בחלל האוויר, פעולה קשורה לאנשים מסוימים.

<רויטל סויד (המחנה הציוני):>
למה אתה מתכוון?

<אלעזר שטרן:>
אז אם אני רוצה נניח לאפיין את עורכי-הדין הפליליים, אז אנסח לך שאילתה לפי צורת הפעולה הזאת והזאת: מי שיש לו חשבון נאמנות, חשבון של עורכי-דין, ונכנס – אני יכול לנסח את השאילתה, גם אם אני מנסח אותה על בסיס פעולות, מה שאגב לא כתוב פה, כי יש פה גם אפשרות של זהות, אבל גם אם אני מנסח את זה על בסיס פעולות, לא צריך להיות מאוד מתוחכם בשביל להבין שאפשר לנסח על בסיס פעולות.
ולכן אני מציע, שגם אם הוועדה תחליט לאשר את זה, אני חוזר לנקודה שהערתי מקודם: הרף הראייתי, וזה קשור פה מאוד, הרף הראייתי צריך להיות הרבה מאוד גבוה. כי המונח יסוד סביר להעלמת מס, ברגע שהסממנים, זאת אומרת זה איזשהו כלים שלובים.

<רויטל סויד (המחנה הציוני):>
כן, זה רף מינימלי.
<אלעזר שטרן:>
ככל שהסממנים הם כל כך אמורפיים וכל כך לא אומרים שום דבר, הרף הראייתי צריך להיות הרבה יותר גבוה.
<זאב בנימין בגין (הליכוד):>
זה לא הולך ביחד.

<רויטל סויד (המחנה הציוני):>
נכון. משה, יסוד סביר זה כלום.
<היו"ר ניסן סלומינסקי:>
מנו, בבקשה.

<מנואל טרכטנברג (המחנה הציוני):>
תראו, שמעתי היטב מה שאמרת, אלעזר, יש פה עוד דבר שלא הייתי ער לו כששמעתי את הדיון. זהות המפקיד זה לא יכול להיות כאן, נקודה. ואגיד לך למה, משה. השאילתה, והרי כך אני בניתי את ההצעה גם, מתבססת על פעולות בבנק, לכן אתה פונה בשאילתה לבנק. הדפוס שאנחנו מדברים עליו הוא אך ורק פעולות שנעשות בחשבון בנק. זהות זה לא ממין העניין. אז קודם כול תוריד זהות לחלוטין מכאן. זה עונה על חלק - - - 
לגבי היסוד הראייתי. מה שאמרתי, ועוד פעם אני חוזר על זה, זה דפוס שהם מזהים אצל קבוצת - - -
<אלעזר שטרן:>
לא, הבנתי.

<מנואל טרכטנברג (המחנה הציוני):>
תן לי שנייה. הדפוס צריך להיות כל כך משכנע כיסוד ראייתי – הדפוס – וזה אפשר לעשות בניתוח, אבל הוועדה צריכה להשתכנע בשלב הראשוני. אוקיי, אז אני אומר: תורידו זהות. זהות לא יכול להיות שיש פה. 
<משה אשר:>
אבל רק שנייה, נניח שהזהות היא קטין. אז זה זהות? זה זהות.
<היו"ר ניסן סלומינסקי:>
לא, הפעולה.

<מנואל טרכטנברג (המחנה הציוני):>
זה צריך להיות הפעולה.

<משה אשר:>
הפעולה עם הזהות.

<מנואל טרכטנברג (המחנה הציוני):>
משה, זהות - - - 

<היו"ר ניסן סלומינסקי:>
אתה לא מבקש את הקטינים, אתה מבקש את ה-5,000,000 שנמצא בחשבון.

<מנואל טרכטנברג (המחנה הציוני):>
ברגע שכתבת זהות, ענית באמת לחששות שעולות פה.
<משה אשר:>
אבל זו הזהות הבעייתית בהקשר הזה.
<היו"ר ניסן סלומינסקי:>
לא, הזהות היא לא הקטין, הזהות זה ה-5,000,000.

<מנואל טרכטנברג (המחנה הציוני):>
דפוס הפעולות.

<משה אשר:>
אבל זה גם וגם.
<היו"ר ניסן סלומינסקי:>
בסדר, אבל אתה מתחיל בפעולה.

<משה אשר:>
אין בעיה. אבל גם וגם. אני לא יכול להוציא את הקטין, אחרת באמת מה עשינו פה? גם וגם. גם הפעולה, כמו שאתה אומר, וגם הזהות של הקטין.
<היו"ר ניסן סלומינסקי:>
מנו, נניח אם יש קריטריון שאומרים: חשבון של קטין - - - 
<מנואל טרכטנברג (המחנה הציוני):>
אי-אפשר להשאיר פתוח את העניין של זהות. בזה אני אתו לגמרי. כי זהות יכול להיות כל דבר – דרום-אמריקאי, מי שיש לו מבטא ספרדי.
<משה אשר:>
זה צריך להיות קטין, זאת אומרת זהות עם עוד - - - 
<יוסף חיים זינגר:>
לא, זה גם לא מספיק. זהות חייבת להעלות את החשד.
<מנואל טרכטנברג (המחנה הציוני):>
אבל זהות צריכה להיות מלכתחילה מוגדרת מה זה. כי אם לא זה open ended. אם לא כל דבר, גם המבטא שלי זה זהות.
<יוסף חיים זינגר:>
לא, מבטא לא יכול להיות.

<משה אשר:>
רלוונטי אבל להעלמת המס.

<היו"ר ניסן סלומינסקי:>
מנו, אם חושבים נניח, לאור הניסיון, שאם יש חשבון של קטין, שמתנהל שמה - - - 
<מנואל טרכטנברג (המחנה הציוני):>
אמרתי: קטין תשימו. אבל אי-אפשר להשאיר את זה open ended, זה מה שאני אומר.
<היו"ר ניסן סלומינסקי:>
הבנתי. אוקיי, בסדר.

<מנואל טרכטנברג (המחנה הציוני):>
תביאו קטין ואני לא יודע מה. 

<משה אשר:>
לא, אין לזה סוף.
<מנואל טרכטנברג (המחנה הציוני):>
קטין – בסדר.

<אורי מקלב (יהדות התורה):>
קטין זה מקובל?

<משה אשר:>
יש לך עוד הרבה דברים שהם בסדר בסדר בסדר, בסוף - - - 
<אורי מקלב (יהדות התורה):>
כל מי שהוא בן 15 ויש לו 1,000,000, זה מקובל לבקש דבר כזה?
<מנואל טרכטנברג (המחנה הציוני):>
לא, זה אחד הקריטריונים, אבל אי-אפשר להשאיר את זה פתוח.
<אורי מקלב (יהדות התורה):>
מאה אחוז. אבל אפילו סגור, ולהגיד: כל מי – אני חושב שילד בן 15, שיש לו 5,000,000 שקל בבנק - - -
<משה אשר:>
לא 5, שמתנהל שם חשבון שנע. נו, אז מה? עם ייפוי כוח של אבא שלו. זה בסדר?

<אורי מקלב (יהדות התורה):>
אתה רוצה לבקש דבר כזה? אז תחליט.
<מנואל טרכטנברג (המחנה הציוני):>
תביאו את זה לדיון. אני אומר: אם זה יהיה בגוף החוק, אפשר יהיה לדון על זה. אני אומר: אי-אפשר להשאיר את זה פתוח.
<אורי מקלב (יהדות התורה):>
נכון. שהם יחליטו כמה - - -

<היו"ר ניסן סלומינסקי:>
אוקיי. הערה אחרונה.

<אלעזר שטרן:>
צריך להסתכל גם על דבר נוסף שיש פה. מדובר על זה שהחשש הוא שיש יסוד סביר להעלמת מס, באופן שיש בו כדי לפגוע בגביית המס בהיקף שאינו מבוטל. המונח הזה "היקף שאינו מבוטל" הוא מונח בעייתי, משני כיוונים. קודם כול, הוא אמורפי ולא ברור מה הכוונה שלו – היקף שאינו מבוטל ביחס למי? ביחס לאדם, ביחס לקבוצה, ביחס לתקציב המדינה. מה זה "היקף שאינו מבוטל"? זה מונח שלא אומר שום דבר.
דבר שני, השאלה גם היקף שאינו מבוטל לא רק מה המשמעות של זה, אלא האם זו דרישה שמתייחסת לכל חבר וחבר בקבוצה, וזה לא ברור לגמרי מהניסוח, או לקבוצה ככלל? זאת אומרת, האם היקף ההעלמה שאתם מחפשים פה, שאתם קוראים לו לא מבוטל, כל אחד ואחד מחברי הקבוצה שנחשד, הפגיעה של המס שלו צריכה להיות בהיקף שאינו מבוטל, או הפגיעה של כלל חברי הקבוצה צריך להיות בהיקף שאינו מבוטל?
<משה אשר:>
כל אחד.

<אלעזר שטרן:>
אז קודם כול, צריך לכתוב את זה, כי זה לא ברור.

<היו"ר ניסן סלומינסקי:>
ודאי שכל אחד.

<אלעזר שטרן:>
אני אומר: זה לחלוטין לא ברור.

<היו"ר ניסן סלומינסקי:>
אוקיי.

<אלעזר שטרן:>
סליחה, נקודה אחרונה ששכחתי. זה כרגע לא הסתיים, אבל נעשה בימים האלה איזשהו מחקר במחלקת המחקר של הלשכה המשפטי לבקשת היושב-ראש, ושמה אמרתם שעיקר הדבר הזה בנוי על בסיס איזשהו מודל שיש באנגליה. 

פשוט המחקר עוד לא הסתיים אז הוא לא מונח על שולחן הוועדה, אבל דיברתי עם האדם שעושה את המחקר והוא אמר לי שבאנגליה יש שני היבטים שאין פה, היבטים מאוד חשובים. אחד אדבר עליו כשנגיע לנושא של הרכב הוועדה, הוא קשור להרכב הוועדה, אבל השני, שבאנגליה יש תנאי נוסף. נוסף לכל התנאים שהתניתי פה יש תנאי נוסף, שלא מופיע פה, שהושמט, שזה שהרשות לא יכולה להשיג את המידע בדרך אחרת, שאין לה שום אמצעי אחר להשיג את המידע. זה לא נמצא פה.
<דורון סמיש:>
- - - שמנו פה שאין באנגליה, כמו הוועדה.
<אלעזר שטרן:>
קודם כול, זה לא נכון. אם כבר אמרת, אז אגיד את ההערה השנייה. באנגליה זה לא ועדה, זה טריבונל.

<דורון סמיש:>
- - - שמשמש לשיקולים - - -

<אלעזר שטרן:>
לא, ממש לא. זה טריבונל שהוא טריבונל מעין שיפוטי, בניגוד לטריבונל הזה. זה טריבונל שהוא מעין שיפוטי, ומוגדר שם בחוק שהוא טריבונל חוץ ממשלתי. והוא הרבה יותר חזק מהוועדה שיש פה.
<דורון סמיש:>
- - - 

<אלעזר שטרן:>
סליחה, זה לא נכון להציג את זה שיש פה ואין שם. להיפך, גם בוועדה שם הדברים יותר חמורים ממה שיש פה. אבל בהתייחס למה שיש פה, יש שם את התנאי הנוסף הזה, שפה אין.
<גיא גולדמן:>
יש גם כרטיסי אשראי.
<היו"ר ניסן סלומינסקי:>
בוא נרשום את ההערות האלה.

<ג'ק בלנגה:>
יש עוד שתי הערות על אותו סעיף, אדוני.

<היו"ר ניסן סלומינסקי:>
נו?

<ג'ק בלנגה:>
דבר ראשון, הוסיפו כרגע: או נהנה בחשבונותיהם. אז צריך לראות שאין הפרה של חוק לשכת עורכי-דין מבחינת חיסיון של עורך-דין לקוח, כי הם לא יוכלו לבקש את המידע על חשבונות של נהנים שהם חסויים תחת החוק. ואם רוצים לשנות את חוק לשכת עורכי-הדין, אז שיגידו את זה במפורש.
ודבר שני, יש היום אי חובת דיווח של עולים חדשים ותושבים חוזרים על כל תיקי ניירות הערך שלהם ועל ההשקעות בחו"ל. אז גם אותם צריך להוציא החוצה, כי הם לא יכולים לדרוש את המידע הזה כאן. 

<היו"ר ניסן סלומינסקי:>
אוקיי.
<יוסף חיים זינגר:>
נראה לי שכתבנו, יש לנו סעיף, שלא יהיה בכך לחייב עורך-דין לגלות ידיעות או מסמכים שלגביהם הוא חייב בשמירת סודיות לפי כל דין.
<קריאה:>
מה זה אומר אבל?

<משה אשר:>
עורך-דין, לא את הבנק.

<יוסף חיים זינגר:>
זה מה שהוא אמר.

<ג'ק בלנגה:>
אבל מה זאת אומרת? אם העורך-דין שם את זה בבנק, אסור לך לפנות לבנק. אם אני כעורך-דין העברתי לך מידע חסוי, אתה לא יכול לגלות אותו, הוא גם חסוי אצלך.
<משה אשר:>
מה זאת אומרת? הפיקדונות שאתה מפקיד - - -

<ג'ק בלנגה:>
עבור לקוחות, הם חסויים בחוק. אסור. יש מלא תיקים בבית-משפט, שניסו להסיר את החיסיון הזה בשביל לקבל את המידע. זה לא משהו שהוא טריוויאלי. אז אם רוצים לצמצם את החיסיון עורך-דין לקוח, אז בואו תצמצמו אותו - - - 
<משה אשר:>
יש הבדל בין מידע לבין פיקדונות. היום לפי ההוראות נמסרים, כל עורך-דין חייב, כשהוא מקבל תקבול מהלקוח שלו, גם אם מיועד לפיקדון בנאמנות, צריך לציין את זה. ולכן מבחינתנו אנחנו יכולים להגיע דרך ניהול ספרים לכל עורך-דין - - -
<ג'ק בלנגה:>
אתה לא יכול להגיע. אתה לא יכול לקבל את המידע, כמה כסף הוא מפקיד. אתה יכול לדעת שאני מחזיק - - - 
<היו"ר ניסן סלומינסקי:>
טוב, אני מציע שתבדקו את זה. וגם את הנושא השני של אלה שפטורים מדיווח.
<ג'ק בלנגה:>
עולים חדשים ותושבים חוזרים.

<היו"ר ניסן סלומינסקי:>
תבדקו את הנושא הזה, ונראה אם צריכים להחריג או לא. בוא תמשיך לקרוא, אחר כך נראה איך אנחנו מתקדמים. מנו, תסכים לסייע בגיבוש? לא עכשיו אני אומר, נקבע אולי זמן.
<מנואל טרכטנברג (המחנה הציוני):>
בסדר, ברצון רב.
<היו"ר ניסן סלומינסקי:>
ויישר כוח על הרעיונות.

<גיא גולדמן:>
	
	
	(ו)   דרישת המידע תהיה בתדירות ובאופן שיבטיחו כי המידע שיתקבל ביחס לקבוצת לקוחות לא יהיה קרוב בהיקפו למידע שהיה מתקבל בדרך של דיווח  רציף וכי לא יתקבל אודות כלל לקוחותיו של הגוף הפיננסי. 


זה נועד להבהיר, זה ממילא לא הכוונה שלנו, ודאי שלא כלפי כלל לקוחותיו של הגוף הפיננסי.
<אלעזר שטרן:>
גיא, תוכל להבהיר את הסיפה שהוספתם? כי לא כל כך הבנתי את המשמעות שלה. לא ברור לי אם זה משהו שנועד לצמצם או להרחיב.
<גיא גולדמן:>
זו הבהרה שהוספנו לבקשת יושב-ראש הוועדה.

<אלעזר שטרן:>
שמה היא אומרת? לא הבנתי מה כתוב.
<גיא גולדמן:>
זה אומר שהשאילתה, פה כבר העלה חבר הכנסת טרכטנברג להגביל את מספר הלקוחות שעבורם התקבל המידע, אבל עוד לפני שהוא העלה את הנושא הזה, ביקש יושב-ראש הוועדה להבהיר שהמידע לא התקבל אודות כלל לקוחותיו של הגוף הפיננסי, שזה לא יהיה רחב - - - 
<אלעזר שטרן:>
אז סתם, אני מדבר מבחינה ניסוחית, צריך להוסיף את המילה מידע: וכי לא התקבל מידע אודות כלל לקוחותיו של הגוף הפיננסי.
<גיא גולדמן:>
בסדר.

<יוסף חיים זינגר:>
אני חושב שאם אנחנו הולכים לרעיון החדש, שנצמצם - - - 
<קריאה:>
שזה מיותר.

<יוסף חיים זינגר:>
לדעתי זה מייתר את זה, כי לא נראה לי שיש בנקים עם כמה – לכן יכול להיות שזה מתייתר - - - לרעיונות שעלו בישיבה היום.
<היו"ר ניסן סלומינסקי:>
טוב. הלאה.
<גיא גולדמן:>
	
	
	(ז)    דרישות המידע יהיו, ככל הניתן, בתדירות אשר אינה עלולה לשבש את תפקודו התקין של הגוף הפיננסי.


דיברנו על זה גם בדיון הקודם.

<אלעזר שטרן:>
שנייה, גם פה יש לי שתי הערות. הערה אחת: אתם לא נתונים מענה למצב אחר. יכולה להיות שאילתה ספציפית שהיא מאוד מורכבת ודורשת המון משאבים ומאמץ מהם, שזה משהו אחד. מה קורה במצב שבו הקושי של הבנק, לצורך העניין, הוא לא קושי שנובע מהמורכבות של הדרישה אלא מריבוי של דרישות?

זאת אומרת, שוב, אני לא אומר אם זה יקרה, אבל אני אומר מה החוק מאפשר, אני מתייחס למה כתוב בנורמה. אתם אומרים שתתנו שתיים-שלוש שאילתות בשנה. בסדר, יכול להיות. אבל תאורטית אפשר להציף את הבנק עכשיו בעשר שאילתות. עכשיו, יכול להיות שההכבדה שתיגרם לבנק לא נובעת ממורכבות של שאילתה ספציפית, אלא מהעובדה שיש פה במקביל עשר שאילתות בו זמנית.
<גיא גולדמן:>
אני מפנה אותך לפה. כתוב: תדירות.

<לבנת קופרשטיין דאש:>
אז למה לא להגביל את מספר השאילתות? אם דיברנו כאן על שתיים או שלוש שאילתות, שיהיה כתוב בחוק: לא יותר משתיים או שלוש שאילתות בשנה.
<היו"ר ניסן סלומינסקי:>
כתוב כאן שזה לא ישבש.

<לבנת קופרשטיין דאש:>
לא ישבש זה נורא - - - 
<היו"ר ניסן סלומינסקי:>
אני יודע. זה פתוח.

<גיא גולדמן:>
רגע, "בתדירות ובאופן" זה מאוד ממצה.
<אלעזר שטרן:>
אני לא בטוח.

<לבנת קופרשטיין דאש:>
מה ממצה בזה? זה לא ספציפי. מה ממצה?
<אלעזר שטרן:>
זו נקודה אחת. גיא, נקודה שנייה, הניסוח הראשוני של החוק היה: בתדירות שאינו פוגעת בעבודת הגוף הפיננסי. שיניתם את לעלולה לשבש.
<גיא גולדמן:>
לבקשתך. בעקבות הערתך.

<אלעזר שטרן:>
כן, רק שהחלפתם פרה בחמור, זאת אומרת לא שיניתם בעצם שום דבר. הנקודה היא שהרף פה הוא מאוד מאוד גבוה. זאת אומרת, גם המונח פוגע וגם המונח משבש הוא מונח מאוד מאוד משמעותי. הדרישה פה היא דרישה מאוד גבוהה. זאת אומרת, רק במקרים מאוד קיצוניים תהיה את ההגבלה הזאת, רק כשזה ממש משבש את התפקוד שלו, פוגע. אני מציע להיצמד לנוסחה שאתם כתבתם בסעיפים האחרים, הרי דיברנו על זה שבסעיף קטן (ג), אם אני זוכר נכון, שאם השאילתה גורמת לעלויות בלתי סבירות או להכבדה מנהלית ניכרת וכו', אז אפשר לפנות למשה אשר ולבקש ממנו לשנות את זה.
<לבנת קופרשטיין דאש:>
אבל זה לא הספיק לנו.
<אלעזר שטרן:>
רגע. אז למה לא להשתמש באותה נוסחה שהשתמשנו שם? לומר: אם התדירות והאופן הם כאלה שהם גורמים לעלויות בלתי סבירות – אתה מבין מה אני אומר? כי המונחים "פוגעת" או "עלולה לשבש" הם מונחים חזקים מאוד, הם מונחים שבעצם יאמרו רק במקרים מאוד מאוד קיצוניים.
<היו"ר ניסן סלומינסקי:>
זה לא נמצא תחת הכותרת של - - - 

<רויטל סויד (המחנה הציוני):>
ניסן, כולנו צריכים להיות שמה בהצבעות שמה בפנים.
<היו"ר ניסן סלומינסקי:>
אז לא אצביע היום.

<רויטל סויד (המחנה הציוני):>
משה, תעבירו לנו - - - 
<משה אשר:>
ניסן אחראי על כל - - -

<היו"ר ניסן סלומינסקי:>
אל תדאגי, אנסה לבנות לאור מה שדובר פה איזשהו מבנה, ונראה איך נתקדם.
<אלעזר שטרן:>
לכן אני מציע כן להיצמד לנוסחה שיש בהצעת החוק הממשלתית בסעיף קטן (ג).
<משה אשר:>
החשש הוא שנקבל פידבקים שליליים מהבנקים בצורה כזאת שיגידו לנו כל דבר קטן מפריע.
<אלעזר שטרן:>
אבל הנוסחה היא לא מפריע, הנוסחה היא הכבדה מנהלית כבדה או עלויות בלתי סבירות. זה גם לא פשוט.
<משה אשר:>
יפה, אז זה קריטריון סביר.
<היו"ר ניסן סלומינסקי:>
זה כתוב.

<אלעזר שטרן:>
לא, אז אני אומר: בוא נכתוב את הקריטריון הזה שכתבנו בסעיף קטן (ג) גם פה בסעיף קטן (ז). כי הניסוח פה שלכם בסעיף קטן (ז) הוא מאוד חזק, "פוגע או משבש" זה רק במקרים קיצוניים.
<משה אשר:>
מה אתה מציע כמשהו שהוא - - -
<אלעזר שטרן:>
אז אמרתי, אני מציע את הקריטריונים שאתם נקטתם בסעיף קטן (ג).
<משה אשר:>
מה זה? תזכיר לי.
<אלעזר שטרן:>
להשתמש באותם קריטריונים, שזה מבטא את הבעיה, את הקושי: עבודה מנהלית רבה - - -
<משה אשר:>
עבודה מנהלית רבה? מה זה רבה? כל אחד יגיד רבה זה משהו אחר.
<יוסף חיים זינגר:>
זה גם לא הגיוני.
<אלעזר שטרן:>
זה הנוסח שאתם הצעתם.

<גיא גולדמן:>
אנחנו מוכנים להוריד את זה משיקול הדעת של המנהל אם אתם רוצים.
<אלעזר שטרן:>
נו, אבל זה לא צורה, גיא, אם מציעים לתקן משהו, והתשובה היא: טוב, אז נוריד את זה גם שם.

<יוסף חיים זינגר:>
אבל זה לא הגיוני, אלעזר, כי עבודה מנהלית רבה זה סיבה לבנק לבקש מרשות המיסים, ואז זה נתון לשיקול דעתו של רשות המיסים.
<אלעזר שטרן:>
אבל גם זו סיבה הפוכה לומר: אני לא מבקש בתדירות כזאת, אני לא מציף אותם בצורה כזאת שאני גורם להם לעבודה שעכשיו הם צריכים לקחת מחלקה שלמה ולהשבית אותה רק בשביל לטפל בכל השאילתות האלה.
<יוסף חיים זינגר:>
תן לי שנייה לסיים. כשזה מנוסח בסעיף קטן (ג) זה מנוסח כעילה של הבנק לבקש ממנהל רשות המיסים, ובעצם הופך להיות סמכות של מנהל רשות המיסים, אם בנסיבות העניין זה ראוי או לא ראוי. כשאתה מעביר את זה לסעיף קטן (ז) אתה אומר: זה כבר לא עילה של שיקול דעת אלא בעצם זה כמעט תנאי.
<אלעזר שטרן:>
נכון. אנחנו רוצים להבנות את שיקול הדעת של מנהל רשות המיסים, שכשהוא רוצה להוציא, הוא מראש, לפני שהוא מוציא את זה - - - 
<יוסף חיים זינגר:>
אבל מה שאתה אומר, אלעזר, זה לא לחזור על סעיף קטן (ג). לכן זה לא נכון להגיד לחזור על סעיף קטן (ג), כי זה לקחת את זה לשלב אחד יותר מדי.
<היו"ר ניסן סלומינסקי:>
(ג) זה - - - לשיקול דעת.

<אלעזר שטרן:>
לא, כי סעיף קטן (ג) דיבר על שאילתה ספציפית, אם שאילתה ספציפית היא מורכבת והיא בעייתית. פה אנחנו מדברים על הסתכלות - - - 
<היו"ר ניסן סלומינסקי:>
יש לך מילה יותר קלה מלשבש?
<יוסף חיים זינגר:>
זהו, אז אפשר אולי למצוא מילה באמצע.

<היו"ר ניסן סלומינסקי:>
אז בואו תמצאו.

<אלעזר שטרן:>
לא, אבל אנחנו פה מסתכלים על משהו אחר מסעיף קטן (ג), ספי. סעיף קטן (ג) דיבר על עבודה מנהלית של שאילתה ספציפית, פה אנחנו מדברים על - - -
<היו"ר ניסן סלומינסקי:>
אלעזר, אז ימצאו מילה קלה יותר.
<אלעזר שטרן:>
זה לא ימצאו מילה, זה שאלה איך אנחנו מבנים את שיקול הדעת של - - - 
<משה אשר:>
בסדר, תסמנו את זה. אני מציע שאחרי זה נשב עם אלעזר, נחפש את המילה שעושה את העבודה.
<היו"ר ניסן סלומינסקי:>
אבל בואו תראו, מאחר שיש לנו דקה.
<אסף פרידמן:>
נגמר הזמן.

<אלעזר שטרן:>
אם ככה, אז תנעל את הישיבה, לא?

<היו"ר ניסן סלומינסקי:>
אני נועל את הישיבה, בסדר.

<אסף פרידמן:>
הישיבה נעולה.

<הישיבה ננעלה בשעה 11:00.>

